Tokku Pulau Manis : Ulama’ Penerus Legasi Syarif Muhammad Al Bahgdadi

“Bismillahir Rahmanir Rahim Syarif Muhammad, satu Raja yang memerintah akan negeri Baghdad kerana mengambil …(tak dapat dibaca) lalu pergi ke Mekah. Kemudian diturut orang akan dia. Maka lari ke Terengganu, lalu duduk di Ulu Pauh. Dan wafatlah ia di Pauh. Maka meninggalkan anak dua orang (keturunan salsilahnya), satu Abdullah, dan kedua Abdul Malik. Maka Abdul Malik itulah Datuk Pulau Manis yang keramat itu.”

(Petikan : Buku Penyebaran Islam dan Silsilah Ulama, Khazanah Fathaniyah. Penemuan manuskrip tulisan lama oleh Tuan Guru  Hj Wan Mohd Shaghir Abdullah yang diperolehi dari keturunan adik beradik ayah Tok Pulau Manis)

Saya ada sebuah buku yang sepatutnya dilancarkan pada Pesta Buku Antarabangsa Kuala Lumpur (PBAKL) lepas, namun cadangan itu menjadi hasrat tertangguh selepas pelbagai hal yang tak diselesaikan. Buku yang bertajuk Menginsafi Amanat Leluhur (MAL) merupakan travelog dan catatan saya beberapa siri kembaraan di Wilayah Nusantara.  Saya juga tidak dapat bersama PBAKL kerana menyahut seruan umrah bersama keluarga tercinta.

Cetakan naskhah itu terus tertangguh tanpa sebab yang sukar saya jelaskan. Cuma baru-baru ini, sekembalinya saya di kampung halaman saya di Kampung Pulau Manis, Kuala Terengganu, saya mendapat jawapan.

Saya tersalah adab, itu lintasan yang hadir sebaik saya menziarahi Makam Tok Pulau Manis yang tidak jauh dari rumah ayahanda bonda, tempat saya dibesarkan. Saya telah menulis pengalaman termasuk kisah-kisah ulama’ yang saya ziarahi makam mereka, dari Pulau Jawa, Sulawesi, Kalimantan Utara sampai Fatani dan Champa.

Malang untuk saya yang tidak menulis sejarah ulama’ yang diakui kewaliannya berada ia di kampung saya sendiri. Syaikh Abdul Malik atau Tok Pulau Manis salah seorang ulama’ besar sekitar abad ke-18 merupakan pengarang Syarah Hikam Melayu yang masyhur itu. Bukan itu sahaja, Tok Pulau Manis malah telah memainkan peranan besar dalam pengasasan Kesultanan Terengganu.

Tok Pulau Manis juga pelapor pertama dalam pembinaan sistem pendidikan madrasah yang berjaya membangkitkan kesedaran jiwa beragama masyarakat Terengganu. Pada masa yang sama, Tok Pulau Manis telah berperanan sebagai ulama’ Istana, mursyid, pengarang, tokoh  sufi dan tempat rujukan dasar-dasar kerajaan Islam Terengganu.

Sebelum saya menulis lanjut, Tokku Pulau Manis atau Tok Pulau Manis adalah individu berbeza dengan Tokku Paloh. Ini kerana ramai yang menanggap keduanya adalah individu yang sama. Sebenarnya tidak. Saya juga ingin nyatakan disini, rujukan utama rencana saya ini bersumber kitab Manaqib Tokku Pulau Manis karangan ayahanda saya sendiri.

Kampung Pulau Manis

Kampung Pulau Manis yang terletak di Mukim Serada, Kuala Terengganu mempunyai sejarah dan keunikan tersendiri. Kampung ini dikenali kerana adanya Wali Allah yang masyhur iaitu Syaikh Abdul Malik bin Abdullah atau nama sebenarnya Sharif Abdul Malik bin Sharif Abdullah dari keturunan Sharif Muhammad al Baghdadi yakni Ulama’ awal yang berdakwah di Terengganu berasal dari Baghdad.

Sharif Muhammad al Baghdadi juga dikatakan Raja Mandalika yang menulis Batu Bersurat Terengganu.  Keberadaan Syaikh Abdul Malik di kampung ini menyebabkan Syaikh digelar Tokku Pulau Manis. Makam beliau juga turut berada di Kampung ini.  Sebenarnya, ada dua buah kampung bernama Pulau Manis, satu di Serada dan satu lagi di seberang sungai iaitu Pulau Manis, Telemong, Mukim Telemong.

JIka berhajat menziarahi Makam Tokku Pulau Manis, ‘set’ lokasi di GPS mesti lah Pulau Manis, Serada. Jika hanya ‘set’ lokasi Pulau Manis, keberangkalian tinggi GPS membawa kita ke Telemong.

Tokku Pulau Manis telah memainkan peranan penting dalam Kesultanan Terengganu di era Sultan pertama Terengganu iaitu Sultan Zainal Abidin I. Dikatakan juga Tokku Pulau Manis adalah ‘khalifah’ yang mewarisi pemerintahan Dinasti al Kamil Kota Temir yang diwarisi leluhurnya sebelum menyerahkan pemerintahan sebelum ini yang lebih spiritual kepada Tun Jenal, anakanda kepada Tun Habib Abdul Majid, Bendahara Kesultanan Johor lama. Tun Jenal kemudian bergelar Sultan Zainal Abidin I sementara Tokku Pulau Manis menjadi penasihat Baginda. Keduanya telah memainkan peranan penting dalam penzahiran rahsia kerajaan Terengganu yang sebelum ini tersembunyi, hanya tercatat dalam Batu Bersurat kepada Kesultanan yang dizahirkan keizzahannya. Keterangan ini pada satu versi pendapat. Saya akan huraikan lebih lanjut ya.

Kerajaan Sebelum Kesultanan Terengganu

Sejarah kerajaan pemerintahan Terengganu tidak ditemui oleh pakar sejarah. Sejarah kesultanan Terengganu hanya diketahui oleh pengkaji sejarah bermula dengan Sultan Zainal Abidin 1. Misbaha (Hj. Salleh bin Hj. Awang) mencatatkan :

“Keturunan sebenar pemerintah-pemerintah negeri Terengganu tidak dapat ditegaskan dengan sahnya. Ini disebabkan hilang lenyap bukti-bukti dan cerita-cerita asli dari masyarakat tempatan. Ia hanya diketahui dengan tiba-tiba bahawa Negeri Terengganu diperintah oleh  Raja yang datang dari Johor selepas peristiwa “Sultan Mahmud Syah mangkat dijulang” (1699 Masihi). Ada juga yang mengatakan bahawa yang memerintah adalah dari keturunan Tun Telanai atau dari keturunan Megat. Para pengkaji sejarah Terengganu sendiri masih tidak menemui jawapan siapakah Sultan yang bergelar Seri Paduka Tuan atau Raja Mandalika seperti yang dimaksudkan dalam tulisan Batu Bersurat dimana pemerintahan tersebut berjalan mengikut hukum Islam.

“Di dalam Batu Bersurat ada faktor penting mengenai pemerintahan di Negeri Terengganu di kurun 14. Pertama dengan terangnya pada tarikh itu ada seorang pemerintah yang menguasai keseluruhan negeri yang bergelar Seri Paduka Tuan walaupun hingga sekarang ahli-ahli sejarah belum dapat menentukan siapakah gerangan pemerintah tersebut. Yang keduanya menunjukkan di daerah-daerah di dalam negeri ini pula ada Pemerintah Daerah kerana perkataan Mandalika adalah bahasa Sanskrit yang bermakna, “berkaitan dengan pemerintahan sama ada raja-raja tempatan yang merdeka atau ketua daerah.” Sekurang-kurangnya Negeri Terengganu mempunyai lima daerah yang dikuasai oleh raja-raja daerah atau ketua jajahan yang diketuai oleh seorang Ketua Pemerintah atau Raja Negeri. Daerah itu ialah Hulu Terengganu sebagai pusat pemerintahan, Kuala Terengganu, Dungun, Kemaman dan Besut atau mukim-mukim yang dianggap menjadi daerah bagi pusat pemerintahan Hulu Terenganu seperti mukim Teresat, mukim Hulu Kuala Berang, mukim Jenagor, mukim Terangan dan Hulu Telemong. Ini menunjukkan adanya pemerintahan atau raja sebelum kesultanan Terengganu yang pertama.” (Misbaha, Sejarah Darul Iman)

Pada pandangan guru saya, pemerintah yang dikenali sebagai Tengku Paduka atau Raja Mandalika adalah Syarif Muhammad al-Baghdadi. Selepas jatuhnya kerajaan Hindu-Budha, ia diganti dengan Kerajaan Islam. Pemerintah tersebut mestilah seorang yang arif dengan Islam dan mempunyai pengalaman pemerintahan serta mempunyai kemuliaan nasab dengan Rasulullah SAW yang dianggap sebagai golongan paling layak sebagai pemimpin. Maka dipercayai Syarif Muhammad al-Baghdadi adalah pengasas kerajaan Islam pertama di Terengganu dan diikuti oleh keturunannya dan kemudiannya Sultan Zainal Abidin 1.

Selepas kematiannya, ia diganti oleh anaknya Sharif Abdul Qahar, kemudian diganti anaknya Sharif Abdullah, kemudian kepada Sharif Abdul Malik (Tok Pulau Manis).

Dengan bantuan para pembesar dan pengikutnya, Sharif Muhammad membangunkan Kerajaan Islam pertama dan mendirikan ‘Kota Temir’ sebagai pusat pemerintahan dengan keluasan kira-kira 300 ekar (Kawasan ini sekarang dikenali sebagai Kampung Temer, terletak berhampiran dengan Kampung Pauh, Hulu Kuala Berang). Beliau memerintah dengan penuh kebijaksanaan dan keadilan serta menjalankan hukum-hukum Islam.

Kelahiran Sharif Abdul Malik

Mengimbas kembali, Shaikh Abdul Malik dilahirkan pada pertengahan tahun 1600M. Ia adalah putera kepada Sharif Abdullah, seorang pemerintah dan ulama yang amat disayangi rakyatnya. Nasabnya dari keturunan Rasulullah SAW, dihormati oleh sekelian raja-raja dan pembesar-pembesar negeri. Bayi itu bernama Sharif Abdul Malik bin Sharif Abdullah.

Sharif Abdul Malik membesar dengan penuh kasih sayang dalam suasana agama. Tubuhnya sederhana, wajahnya menarik pada siapa yang melihatnya. Amat halus budinya, amat kuat ingatannya, cintakan ibadah dan suka bersendirian.

Pemergian ke Aceh

Setelah lama menuntut ilmu dengan ayahandanya dan para ulama tempatan, Sharif Abdul Malik disuruh ayahandanya belayar menuntut ilmu di Aceh pula. Sebagai seorang yang cintakan ilmu, ia bagaikan orang mengantuk disorongkan bantal. Aceh ketika itu merupakan pusat ilmu di Nusantara. Ia menjadi tempat pengajian pertama sebelum seseorang itu melanjutkan pelajaran ke Mekah. Ia juga dikenali sebagai serambi Mekah.

Kemasyhuran seorang ulama di Aceh bernama Syaikh Abdul Rauf Singkel yang bergelar Tok Syckh Kuala sudah sampai pada pengetahuannya. Ayahandanya mahu anaknya itu mendalami ilmu dengan bersungguh-sungguh supaya apabila ia kembali pada Allah, anakandanya akan mewarisi pemerintahan Kota Temir nanti.

Sampai Di Aceh, Sharif Abdul Malik bersama sahabatnya terus menuju ke madrasah Syaikh Abdul Rauf Singkel. Syaikh Abdul Rauf Singkel atau Syaikh Abdul Rauf Al Fansuri adalah ulama yang masyhur di Aceh. Beliau adalah murid kepada dua ulama yang terkenal di Mekah iaitu Syaikh Ibrahim Al-Kurani dan Syaikh Ahmad Al-Qusaisyi. Syaikh Abdul Rauf ketika itu adalah ulama istana, alim dalam bidang ilmu hadis, fiqh, usuludin, nahu, saraf, tafsir, tasawuf dan juga merupakan pemimpin Tarekah Syathariah.

Dipercayai sewaktu belajar di Aceh bersahabat dengan beberapa orang yang akhirnya menjadi tokoh dan ulama besar. Mereka ialah Syeikh Yusuf Tajul Khalwati al-Makassari dari Bugis-Makasar, Syeikh Abdul Muhyi Pamijahan dan Syeikh Burhanuddin Ulakkan dari Sumatera Barat dan ramai lagi.

Apabila Syaikh Kuala melihat beliau telah dapat menguasai beberapa ilmu dengan baik seperti ilmu hadis, tafsir, nahu, saraf, fiqh dan tasawwuf, beliau melihat muridnya itu sudah layak untuk dibaiahkan dengan tarekah Syathariah (Syathariah bermakna jalan singkat, diasaskan oleh Syaikh Abdullah Shattar (832 H/1415 M), ia adalah tarekah tua yang begitu hebat pengaruhnya pada masa dahulu. Dua tokoh besar Nusantara iaitu Syaikh Abdul Rauf Singkel dan Syaikh Daud Al-Fathani bertanggungjawab menyebarkan tarekah ini di Nusantara. Syaikh Daud al-Fathani mengarang kitab Dhiyaul Murid yang membicarakan perjalanan Tarekah Syathariah ini).

Tok Pulau Manis adalah pengamal tarekah Syathariah yang diambil dari Gurunya Syaikh Abdul Rauf Singkel ketika di Aceh. Dari riwayat yang masyhur, walaupun  Tok Pulau Manis juga mengamalkan Tarekah Syazaliah tetapi ia menumpukan kepada penyebaran Tarekah Syathariah dan amat berpengaruh pada zamannya di Negeri Terengganu. Sehingga kini amalan tarekah ini masih wujud dan diamalkan di kalangan keturunan dan murid-muridnya.

Menyambung Pengajian ke Mekah

Setelah kira-kira 10 tahun menuntut di Aceh, Sharif Abdul Malik diperintah Gurunya supaya menyambung pelajarannya ke Mekah dan Madinah. Setelah mendapat restu dari Gurunya, Sharif Abdul Malik dan sahabatnya yang taat kepada petunjuk Guru mereka telah melanjutkan pelajaran ke Mekah dan Madinah sekitar tahun 1680-an dalam usia 30-an. Mekah ketika itu menjadi pusat pengajian agama peringkat tertinggi. Disamping menjadi pusat berkumpulnya para ulama yang besar dan sebagai pusat pengajian, Mekah juga menjadi  pusat kegiatan mengarang atau menterjemahkan kitab-kitab ke dalam bahasa Melayu (Jawi).

Mengarang kitab Hikam Melayu

“Maka telah menyuruh akan daku menterjemahkan kitab Hikam oleh para sahabatku…” [Petikan kata-kata dalam muqadimah syarah Hikam beliau]

Ketika di Mekah, para sahabatnya menyuruh Sharif Abdul Malik mensyarahkan kitab Hikam karangan Syaikh Ibnu Atha’iLlah As-Kandari dalam bahasa Melayu. Ini kerana mereka mengetahui akan kealimannya dalam ilmu kerohanian dan berharap beliau melakukan yang demikian demi perkembangan tasawuf di Nusantara.

Walaupun tugas itu amat berat, namun beliau setuju melaksanakan usaha itu demi perkembangan agama dan manfaat masyarakat khususnya di Nusantara. Guru saya menceritakan dalam kuliah Hikamnya, apabila meneliti matan-matan Hikam Syaikh Ibnu Atha’iLlah, Tokku Pulau Manis kemudiannya menerima baiah Tarekah Syaziliah yang merupakan pengamalan tarekah Syaikh Ibnu Atha’iLlah. Hal ini dilakukan dengan tujuan untuk mengetahui dan memahami liku-liku kerohanian pengarang kitab Hikam itu. Ini melambangkan sikap waraknya agar syarahnya tidak lari dari kehendak Syaikh Ibnu Atha’iLlah.

Mengarang Kitab Naql

Setelah berada kira-kira tiga tahun di negerinya, Syaikh Abdul Malik diminta oleh para ulama dan para pembesar mengarang kitab untuk menyelesaikan permasalahan sembahyang Jumaat kerana berlakunya keadaan di sesetengah tempat bilangan penduduknya tidak cukup 40 orang. Walaupun sudah ada ramai ulama ketika itu, tetapi beliau dianggap paling layak untuk memberi penjelasan mengenai masalah itu.

Syaikh Abdul Malik yang memang minatnya suka mengarang telah bersetuju dengan permintaan tersebut. Maka terhasillah kitab yang bernama Naql yang memberi huraian dan jawapan terhadap permasalahan di atas. Beliau merujuk kepada banyak pendapat terutamanya pendapat Imam Syafie pada qaul Qadim dan qaul Jadid, serta pendapat Imam-Imam Mazhab yang lain.

Pulang ke Tanahair

Dalam usia 40 tahun, Syaikh Abdul Malik kembali ke tanah air melalui lautan yang luas. Ketika melihat lautan yang luas, beliau menyedari bahawa kepulangannya itu membawa harapan yang menggunung tinggi dari ayahandanya dan sekelian rakyat jelata.

Sebaik kapalnya tiba di pelabuhan Kuala Berang, Syaikh Abdul Malik disambut dengan air mata kegembiraan oleh ahli keluarga dan rakya jelata. Kealiman dan kewaliannya sudah diketahui dan masyhur di negerinya. Beliau melihat ayahandanya sudah uzur dan memahami akan bebanan pemerintahan yang akan dipikulnya selepas ayahandanya.

Setelah beberapa bulan berada di negerinya, ayahandanya telah menjodohkan Syaikh Abdul Malik dengan Puteri Mahpuri, anak seorang pembesar yang berasal dari kerabat Diraja Johor yang kemudiannya menetap di Terengganu, iaitu di Kampung Batu Hampar. Mertuanya bergelar Tok Raja Lila (Misbaha,1978:103).

Sharif Abdul Malik mempunyai beberapa nama gelar misalnya Tokku Pulau Manis, Tok Syaikh Pulau Manis dan Syaikh Abdul Malik. Syaikh juga pernah menggunakan nama pena Haji Abdul Malik Bin Abdullah Al Jawi Al Johori pada suatu kitab yang dikarang oleh syaikh ketika berada di Johor. Kitab tersebut dipercayai berada di salah seorang keturunannya.

Menyerahkan ‘Takhta’nya

“Dari sumber yang amat dipercayai, Tok Pulau manis adalah orang yang bertanggungjawab membawa Tun Jenal ke Terengganu untuk ditabal menjadi Sultan dan kemudian dikahwinkan dengan anak perempuannya.”-  Ulama Terengganu Suatu Sorotan, Mohamad Abu Bakar.

Selepas ayahanda yang dikasihinya mangkat, Syaikh Abdul Malik telah dilantik menjadi pemerintah kerajaan Islam Temir ketika itu. Beliau menerima perlantikan tersebut dengan berat hati. Bebanan pemerintahan membuat dirinya terikat dengan pelbagai urusan dan menjadikannya semakin sibuk. Ketika malamnya selepas menjalankan tugas pemerintahan, jiwanya bergolak inginkan kebebasan, jiwanya lebih cenderung kepada mengajar, berdakwah, mengarang dan beruzlah.

Setelah lama berfikir dan melihat bebanan tugas pemerintahannya semakin banyak, beliau mendapat ilham agar dicarinya seorang pengganti untuk dilantik menjadi Sultan Terengganu.

Setelah dibuat penelitian serta petunjuk firasatnya, Syaikh Abdul Malik melihat bahawa Tun Jenal, anakanda bongsu Bendahara Kesultanan Johor lama iaitu Tun Habib Abdul Majid layak untuk mengambil alih pemerintahannya. Beliau sudah mengenali Tun Jenal kerana Tun Jenal pernah beberapa kali berkunjung ke Terengganu ketika menziarahi serta berguru dengannya. Malahan Tun Jenal bukannya orang lain, baginda mempunyai pertalian keluarga disebelah isterinya Puteri Mahpuri. Syaikh Abdul Malik kemudian bermesyuarat dengan pembesar-pembesarnya, dan dengan pertolongan Allah mereka bersetuju tapi dengan dua syarat. Pertama, Syaikh Abdul Malik tetap menjadi penasihat dan guru kepada istana. Keduanya, Tun Jenal dikehendaki mengahwini puterinya Siti Zubaidah untuk memastikan keturunannya terus memerintah Terengganu.

Dengan keputusan itu, Syaikh Abdul Malik pun menghantar utusan ke Johor untuk memanggil Tun Jenal atau Tun Zainal ke Terengganu untuk ditabal menjadi Sultan di Terengganu. Apabila berita tersebut sampai kepada Tun Jenal, baginda bersetuju kerana amat kasih dan hormat pada gurunya itu.

Apabila Tun Jenal sampai ke Hulu Terengganu, baginda terus ditabal menjadi Sultan Terengganu dengan gelaran Sultan Zainal Abidin 1. Upacara perlantikan diadakan di Tanjung Batu, Hulu Kuala Berang (1138 H/1725 M).  (Buku Ulama Terengganu Satu Sorotan, Muhammad Abu Bakar). Kemudiannya baginda dikahwinkan dengan puteri sulungnya bernama Siti Zubaidah. (Sejarah Darul Iman, Misbaha).

Syaikh Abdul Malik tidak terus meninggalkan istana. Walaupun Tun Jenal memerintah, beliau tetap memantau dan memberi nasehat. Itulah janjinya kepada  para pembesar dan rakyat jelata. Ketika pertabalan hendak dilakukan, beliau merangka perjanjian mewakili para pembesar dan rakyat agar menantunya Tun Jenal memerintah dengan adil mengikut ajaran Islam.

Kandungan baiah itu berbunyi :

“Wa bad, kemudian daripada memuji Allah dan selawat atas RasulNya. Ampun Tuanku beribu-ribu ampun serta limpah kurnia Duli Tuanku kepada patik menyembahkan ke bawah Duli Tuanku akan pekerjaan yang beroleh manfaat yang sebesar manfaat Tuanku kepada negeri akhirat di sanalah tempat tentunya oleh segala orang yang beroleh kesenangan dan kerajaaanNya yang kekal dan lagi beberapa faedahnya patik menyembah ke bawah Duli Tuanku yang memberi manfaat pada negeri akhirat yang lalaikan pekerjaan dari segala Raja-Raja, iaitu menyuruh segala rakyat berbuat kebajikan dan menegahkan pekerjaan yang mungkar kerana beberapa faedahnya yakni menyuruh mengerjakan kebaikan itu atas segala Raja-raja yang hendak berbahagia pada negeri akhirat. Maka hendaklah Tuanku fikirkan sesuatu itu daripada kalamuLlah Taala dan serta hadith daripada RasuluLlah salla ‘Llahu ‘alayhi wa sallam pada pekerjaan suruh kebajikan dan tegah yang mungkar dengan firmanNya, “Bermula segala mukmin laki dan segala mukmin perempuan setengah mereka itu memerintahkan setengahnya yang menyuruh mengerjakan kebajikan dan menegahkan mereka itu daripada segala pekerjaan yang mungkar maksiat yang maksiat.

Barangsiapa tiada menyuruh berbuat yang kebajikan dan tiada menegahkan yang mungkar sama ada Raja-Raja dan lainnya nescaya keluarlah ia daripada orang mukmin, maka hendaklah Tuanku fikirkan dengan sungguh-sungguh akan katanya, keluarlah ia daripada nama mukmin, maka tinggallah nama orang yang tiada beriman. Apabila menyuruh berbuat kebajikan dan tegah daripada pekerjaan mungkar, maka kepada faham patik fasal menyuruh kebajikan dan tegah mungkar ini sebesar-besar telah tanggungan Tuanku kepada Allah Subhanahu Wa Taala menyukakan segala manusia barang titah Tuanku, maka wajiblah atas segala rakyat yang ada dalam negeri ini mengikut suruh Tuanku daripada pekerjaan yang wajib dan yang sunat dan yang harus, bersalah-salahan pada pekerjaan yang haram. Maka wajib atas segala rakyat mengikut demikian.”( Tesis Institusi  Syaikh Abdul Malik, Dr Shafei Abu Bakar).

Pengkisahan di atas tidak sunyi dari krtikan kerana pada versi yang lain sebagaimana tercatat dalam Tuhfat al Nafis, apabila Raja Kechik meningga dunia atau Sultan Abdul Jalil Rahmat Syah (1718-1722M) menerima kekalahan dari putera-putera Raja Bugis dalam tahun 1722, maka naiklah Raja Sulaiman iaitu putera kepada Sultan Abdul Jalil Syah menjadi Sultan Johor ke-12 dengan gelaran Sultan Sulaiman Badrul Alam Syah (1722-1760M).

Sultan Abdul Jalil Syah adalah anakanda Tun Habib Abdul Majid sekaligus merangkap saudara kandung Tun Zainal (Sultan Zainal Abdidin I Terengganu). Sultan Abdul Jalil Syah adalah Sultan pertama Kesultanan Johor dari keluarga Bendahara selepas kemangkatan Sultan Mahmud Syah II mangkat dijulang yang mangkat tanpa waris. Sultan Mahmud adalah dari keturunan langsung Kesultanna Melaka dari jalur Sultan Alauddin Riayat Syah II yang merupakan anakanda Sultan Mahmud Syah yakni Sultan terakhir Kota Melaka.

Jajahan Baginda pada masa itu merangkumi Johor, Riau, Lingga dan Pahang. Kemudian Sultan Sulaiman dan saudara Baginda, Tun Mahmud Indera Bongsu merangkap Yang Dipertuan Muda Johor memerintahkan Daeng Menambun ke Terengganu menabalkan Tun Jenal atau Tun Zainal ke Terengganu menjadi Sultan Terengganu. Setelah selesai perlantikan, Daeng Menambun kembali ke Riau kembali.

Menurut satu lagi versi, Tun Jenal diangkat menjadi Sultan Terengganu oleh Raja Patani, ditabalkan oleh Qadhi Wan Imam Mahmud bin Faqih Haji Wan Hasan al Kubra dan Tun Jenal telah dikahwinkan dengan Nong Royagah yang merupakan adik Raja Mas Jayam (1707-1710M).  Pelantikan Sultan Zainal Abidin I kemudian diabsahkan lagi oleh empayar Johor – Riau – Lingga – Pahang.  Sultan Zainal Abidin I mempunyai ramai isteri dan perkahwinan Sultan Zainal Abdin I dengan anak Dato’ Syaikh Abdul Malik atau Tokku Pulau Manis selepss Baginda menaiki takhta.

Wallahu a’lam.

Saya tidak berniat memanjangkan kupasan pendapat manakah paling benar mengenai pelantikan Tun Zainal. Saya serahkan pada pembaca untuk kajian lanjut. Apa yang pasti, Tokku Pulau Manis adalah figura penting ketika zaman pemerintahan Sultan Zainal Abidin I.

Mendirikan Madrasah

“Pengaruh Tok Pulau Manis amat besar pada Negeri Terengganu dalam menanam dan membangunkan jiwa agama pada penduduknya. Para ulama di zamannya amat memandang tinggi padanya dan ia menjadi tempat rujukan segala permasalahan. Kitab Naql yang dikarangnya selepas tiga tahun kembali dari Mekah adalah jawaban kepada permasalahan masyarakat hari itu terhadap persoalan sembahyang Jumaat. Apabila diteliti karangannya itu, ternyata Tok Pulau Manis bukan sahaja seorang yang alim dalam ilmu tauhid dan tasawwuf tetapi amat tinggi juga dalam bidang fiqh. Amat sedikit sebenarnya untuk berjumpa dengan para ulama masa kini yang alim kedua-dua ilmu iaitu ilmu syariat dan hakikat sebagaimana ulama-ulama dahulu. Kitab karangannya ialah Syarah Hikam Jawi, kitab Naql yang membahas hukum sembahyang Jumaat yang dikarangnya selepas tiga tahun balik dari Mekah, kitab Kayfiyat al-Niyyat yang didasarkan sebahagian dari kitab Ihya’ Ulumuddin dan kitab Kifayah yang merangkumi masalah usuludin dan fiqh. Kitab Syarabul Muntahi adalah kitab yang membicarakan perjalanan ilmu hakikat dan makrifat.

“Pendidikannya telah berjaya melahirkan ramai para ulama dan kemudian ia berkembang dari generasi ke generasi sehingga kini. Tapi sayang ketokohannya yang tidak jauh dari Syaikh Abdul Rauf Singkel, Syaikh Hamzah Fansuri, Syaikh Daud al-Fathani tidak ditonjolkan dengan bersungguh-sungguh oleh para pengkaji di Tanah Melayu sebagaimana para ulama Aceh dan Fathani tersebut. Tok Pulau Manis adalah pelopor pengajian pondok pertama di Tanah Melayu, segala perkembangan ilmu dan pondok kini adalah datang dari usaha gigih beliau memperjuangkannya 500 tahun lalu. Sepatutnya sebagai pelopor dan pencetus pendidikan pondok di Tanah Melayu, nama dan jasanya dikenang dan dimasyhurkan pada seluruh negara. WaLlahu ‘alam) – Tesis Institusi Syaikh Abdul Malik, Syafii Abu Bakar, UKM

Tok Pulau Manis Pulang ke Rahmatullah

Pada pagi Jumaat di tahun 1736M bersamaan 1149 Hijrah, Tok Pulau Manis pulang menghadap Kekasihnya dalam usia 86 tahun. Khabaran itu bagaikan halilintar kepada para penduduk Kampung Pulau Manis. Pada hari itu, para murid, ahli keluarga dan penduduk tempatan bagaikan direngut jiwa mereka, tiada kata-kata yang dapat mengungkap kesedihan hati mereka, hanya air mata yang berlinangan.

Hingga kini, para pencintanya terus menziarahi Makam Tokku Pulau Manis walaupun ramai generasi baru di Kuala Terengganu sendiri tidak mengenali beliau. Mereka mengenali Sekolah Menengah Kebangsaan Agama (SMKA) Shaikh Abdul Malik kerana sekolah ini terkenal sebagai sekolah elit yang cemerlang namun siapakah tokoh itu tidak ramai yang tahu.

Pernah sahabat saya datang dari Kuala Lumpur berhajat menziarahi Makam Tokku Pulau Manis, apabila ditanya kepada orang tempatan, banyak menjawab, “Tokku paloh kami tahu, Tokku Pulau Manis dok rajin dengor”. Walaupun jawapan itu tidak mewakili semua orang tempatan, namun jawapan itu memang kebiasaan hasil pemerhatian penulis. Ada juga yang tahu rajin dengor tapi tak pernah tahu sejarah.

Negri Terengganu adalah bumi auliya’Allah, banyak sejarah dan makam para ulama’ dan arif billah di sini. Ketahui lah kehebatan akar umbi anda. Tok Pauh, Tok Baghdadi, Shaikh Abdul Kadir Bukit Bayas, Tok Syaikh Duyong, Tokku Paloh, Tokku Tuan Besar, Tokku Syed Saggaf, Tok Pelam, Tuan Guru Haji Abdul Rahman Limbong, Tuan Curu Che Leh Keramat, Tuan Guru Haji Abbas dan ramai lagi para Ulama’ yang tak dapat saya senaraikan semuanya.

Duhai Sharif yang dimuliakan Allah, barakohmu sentiasa mengalir.

Sekian,

Rujukan:


Bayangkan Dunia Tanpa Vaksin…

Dalam
dunia yang serba canggih ini, menjadi keutamaan kepada kita untuk menjaga
kesihatan diri dan keluarga. Dan ini termasuklah mengambil suntikan vaksin
secara berkala bagi mengelakkan kita terhindar dari penyakit berjangkit seperti
polio dan kancing gigi. Masalahnya, ada pula golongan yang skeptik dengan
vaksin atas pelbagai sebab dari mempersoal soal kehalalannya sehinggalah
bimbang ia akan mengakibatkan kesan jangka panjang seperti kanser dan lumpuh.
Tetapi apakah dakwaan yang dibangkitkan kelompok anti-vaksin ini benar atau
satu pembohongan?

Bukan
satu rahsia sejak berpuluh-puluh tahun lalu, vaksin bertanggungjawab
mengurangkan penyebaran penyakit berjangkit yang membawa kepada kematian
seperti rubela dan difteria sehingga ia dilihat tidak lagi menjadi ancaman
serius kepada kesihatan rakyat sesebuah negara. Bila situasi ini timbul, wujud
golongan yang mempersoalkan mengapa mereka harus mengambil vaksin sedangkan
penyakit yang memerlukan mereka divaksin sudah tiada. Jadi, usah terkejut jika
ada membangunkan teori konspirasi seperti syarikat farmasi cuba mengawal
kesihatan populasi manusia, vaksin yang diberi tidak berkesan, ada kesan toksik
dan mencetuskan penyakit yang dilawan.

Bagi golongan anti-vaksin, vaksin merupakan sesuatu yang tidak diperlukan dan apa yang diperlukan anak-anak ialah kebebasan dari ‘bahan kimia’ durjana itu. Tetapi kelompok ini tidak sedar, penyakit-penyakit berjangkit dan merbahaya ini boleh kembali dengan izin Allah s.w.t lebih-lebih lagi jika manusia bersikap alpa dan mengambil mudah tentang isu kesihatan. Nak tahu sangat dunia tanpa vaksinasi? Tanyalah penduduk Jepun terutama bagi generasi yang pernah merasai tahun 70-an. Menjelang tahun 1974, lebih 80% penduduk mengambil vaksin penyakit batuk kokol. Ini menyumbang kepada bilangan kes sebanyak 393 kes dan tiada sebarang kes kematian membabitkan batuk kokol sepanjang tahun berkenaan.

Tetapi lumrah manusia yang cepat alpa apabila diulit kesenangan terutama dalam soal kesihatan. Menjelang tahun 1979, hanya 10% populasi rakyat Jepun yang mengambil vaksin penyakit batuk kokol. Akibatnya, tahun tersebut menyaksikan peningkatan kes batuk kokol sebanyak 13,000 kes dan 41 kes kematian dicatatkan. Berita sedih ini memberi kejutan kepada Tokyo dan mendorong mereka bertindak segera untuk mengelak lebih banyak kematian. Tokyo mengarahkan pengambilan vaksin secara rutin dilaksanakan di seluruh negara dan sejak itu, bilangan kes membabitkan penyakit batuk kokol kembali menurun.

Golongan
anti-vaksin menganggap hak mengambil atau menolak vaksin ialah hak mereka
sebagai individu. Ini kerana mereka menganggap diri mereka lebih berhak dan
lebih arif dengan kesihatan tubuh badan mereka termasuk tubuh badan anak-anak
mereka. Tetapi golongan ini tidak sedar apabila semakin ramai individu membuat
keputusan sama seperti mereka, ia sebenarnya bakal memberi kesan buruk kepada
kesihatan masyarakat dan berpotensi membahayakan kesihatan anak-anak mereka.
Tanpa vaksinasi, bilangan individu yang menghidap penyakit berjangkit akan
bertambah dan meningkatkan potensi penyebaran penyakit kepada orang lain,
sekaligus menjadi sebahagian daripada gelombang epidemik penyakit yang melanda
sesebuah negara.

Ketika ini, terdapat ratusan orang yang tidak berupaya mendapatkan vaksinasi kerana mendapatkan rawatan bagi penyakit teruk seperti kanser dan keselamatan mereka bergantung kepada keupayaan kita mendapatkan suntikan vaksinasi. Jika ada orang anti-vaksin masih rasakan dunia tanpa vaksin itu jauh lebih indah, mungkin mereka harus diketuk dengan catatan-catatan sejarah lampau. Sebelum adanya vaksin, zaman kanak-kanak pada ketika itu dianggap sukar dan peratusan kematian membabitkan mereka dianggap tinggi. Di Amerika sahaja, 48,000 orang dibawa ke hospital akibat penyakit cacar dan 500 daripadanya mati akibat cacar. Sementara cacar air akan mengakibatkan 10,000 kanak-kanak masuk hospital dengan potensi 70-100 kes akan berakhir dengan kematian. Dan usah terkejut jika perkhidmatan kesihatan mengisytiharkan penyakit Hepatitis A dan Hepatitis B kembali sebagai epidemik senyap yang menghantui populasi sesebuah negara. Semua ini boleh berlaku jika kempen anti-vaksin terus digiatkan dan vaksinasi terus dipandang lewa kepentingannya.

Satu lagi ironi di sebalik kempen anti-vaksin ialah tiada satu pun kajian yang mengaitkan usaha vaksinasi dengan kesan jangka panjang terhadap kesihatan. Carilah seberapa banyak jurnal kesihatan di luar sana dan tiada satu pun yang menyebut kesan buruk vaksinasi terhadap kesihatan. Jika geng anti-vaksin cuba mengatakan ada satu kertas penyelidikan yang menyokong hujah mereka, penulis beranggapan mereka merujuk kepada kertas kerja Andrew Wakefield yang mengaitkan vaksin cacar dan rubela dengan autisme. Tetapi kumpulan ini tidak pernah melakukan sebarang penyelidikan terhadap Wakefield dan kertas kerjanya yang dianggap memalukan dunia perubatan dan menjejaskan usaha vaksinasi di seluruh dunia.

Tidak
ramai tahu, kertas kerja Wakefield yang dimasukkan dalam jurnal The Lancet
dianggap sains sampah kerana pada dasarnya hanyalah laporan kes sahaja dan
bukan kertas kajian yang menyeluruh berikutan hanya menggunakan kumpulan sampel
yang kecil. Kedua, satu laporan yang dibuat oleh wartawan penyiasatan British,
Brian Deer mendedahkan wujud elemen manipulasi data yang dibuat oleh Wakefield
dan eksperimen yang dibuat bersifat bias dan ada konflik kepentingan kewangan
yang serius. Ketiga, Wakefield juga tidak menunjukkan inisiatif untuk mereplika
keputusan eksperimennya untuk memastikan penemuannya itu benar-benar tepat dan
bukan bias.

Terima kasih kepada semua penemuan ini, kertas kerja sampah itu ditarik balik dan lesen perubatan Wakefield turut dibatalkan. Walaupun diberi pilihan untuk memfailkan semula kertas kajiannya dan mereplika keputusan eksperimen sebagai bukti, Wakefield enggan berbuat demikian. Hari ini, kelibat lelaki yang mencetuskan kegilaan anti-vaksin ini boleh dilihat di mana-mana program anti-vaksin di mana dia adakalanya dijemput sebagai speaker jemputan. Dan sejak itu, lebih banyak kertas kajian berkenaan autisme dibentangkan dan membangkang teori sampah Wakefield termasuk terbaru tahun ini dari Institut Serum Statens, Denmark yang secara jelas menyatakan vaksin langsung tiada kaitan dengan peningkatan kes autisme dan mencetuskan autisme dalam kanak-kanak.

RUJUKAN:

1.
Belluz, Julia. (2019). Research fraud catalyzed the anti-vaccination movement.
Let’s not repeat history. Vox. https://www.vox.com/2018/2/27/17057990/andrew-wakefield-vaccines-autism-study

2.
What If. (2019). S3:E55 What If We Stopped Vaccinations?. https://www.facebook.com/watch/?v=774832102880210


La Liga Sedang Menghadapi Masalah Kewangan

Baru-baru ini, ramai mengeluh apabila Liga Bola Sepak Malaysia (MFL) membatalkan saingan Piala Malaysia 2020 selepas rayuan menyambung semula saingan ditolak oleh Majlis Keselamatan Negara (MKN) atas alasan perlaksanaan PKPB. Apa impaknya jika MFL dibatalkan?

Bagi MFL sendiri, keputusan berat ini dibuat bagi mengelakkan banyak pasukan daripada berdepan masalah kewangan sekiranya penangguhan diteruskan terutama dari segi isu kontrak pemain.

Namun jika ramai menganggap masalah kewangan sebagai alasan remeh yang diberi MFL, maka mereka perlu melihat masalah kewangan yang membelenggu salah satu liga terkaya di dunia iaitu Primera Liga/La Liga.

Beberapa hari lepas, pengerusi liga Javier Tebas mendedahkan mereka memerlukan sekurang-kurangnya €500 juta (RM2.4 bilion) untuk menamatkan saingan musim ini.

Selain itu, kelab-kelab La Liga termasuk Barcelona dan Real Madrid terus bergelut dengan isu kewangan termasuk masalah gaji yang membebankan.

Justeru, Tebas melihat kelab-kelab tidak mempunyai pilihan selain melaksanakan langkah penjimatan kos termasuk memotong gaji pemain dan staf.

Dalam satu temubual bersama akhbar Marca, beliau berkata, “Terdapat industri besar di sebalik La Liga dengan banyak pekerjaan bergantung kepada industri ini. Berdasarkan laporan terkini, terdapat 180,000 pekerjaan. Mempertahankan industri ini merupakan satu tanggungjawab sosial. Kita harus menjadi contoh kerana itu dapat menambah dan mengembangkan lagi pekerjaan.

“Ramai orang perlu faham La Liga mempunyai banyak tanggungjawab. Kami masih terlebih belanja sekitar €500 juta (RM2.4 bilion) kerana kelab-kelab tidak dapat mengeluarkan pemain yang masih ada kontrak – usaha perlu dilakukan untuk mengurangkan gaji.

“Sesetengah kelab mencuba dan meneruskan usaha pemotongan gaji. Antara yang paling terkesan ialah Valencia, Real Madrid dan Barcelona – mereka masih gagal memindahkan pemain yang tidak diperlukan keluar dari kelab.

“Untuk mengakhiri musim, bola sepak Sepanyol perlu berbelanja €490 juta (RM2.39 bilion) untuk membayar perbelanjaan kelab-kelab tetapi tidak kepada semua kelab. Kami mengesan 17 kelab, sesetengah daripadanya mengalami kekurangan duit sebanyak €3 juta(RM14.6 juta), ada yang kurang €100 juta (RM488 juta). Tetapi kelab yang mengalami kekurangan €3 juta berdepan situasi lebih buruk berbanding kelab yang kekurangan €100 juta.

“Kami sedang berusaha mengatasi masalah ini. Contohnya, Valencia tidak lagi beraksi dalam Liga Juara-Juara Eropah (UCL) dan mereka dikritik kerana menjual pemain-pemain mereka tetapi mereka terpaksa melakukannya, Barcelona juga perlu mengurangkan senarai gaji mereka untuk menamatkan musim. Mereka tiada pilihan lain.”

Barca berharap dapat berkompromi dengan bintang-bintang utama mereka dalam soal pemotongan gaji dengan harapan dapat meraih penjimatan sebanyak £170 juta (RM925 juta).

Namun selepas mengadakan perbincangan selama beberapa hari, belum ada solusi yang memuaskan kedua-dua pihak. Lionel Messi merupakan penerima gaji tertinggi dengan £500,000 (RM2.72 juta) seminggu.

Sementara Los Blancos pula sedang mengadakan perbincangan sama dengan bintang-bintang utama mereka.

Pada awal tahun ini, pemain-pemain dan staf kejurulatihan bersetuju mengambil potongan gaji sebanyak 10-20% bagi membantu menstabilkan kantung kewangan kelab.

Artikel turut dinaikkan oleh sister-portal kami dalam bidang kewangan-ekonomi, The Outlook.


Perang Sampit: Madura Vs Dayak

Sekitar Februari 2001 telah terjadi satu peristiwa besar dan bersejarah di Pulau Borneo dengan pengkhususan lokasinya adalah di Kalimantan Tengah, Republik Indonesia. Tragedi hitam ini telah meragut lebih kurang 600 nyawa antara etnik Dayak Kalimantan dan juga bangsa Madura. Di dalam tragedi hitam ini juga telah melibatkan lebih dari 100,000 orang bangsa Madura yang telah kehilangan tempat tinggal dan mata pencarian. Tragedi hitam yang menjadi paparan Borneo Oracle kali ini adalah apa yang dikenali sebagai Perang Sampit (Konflik Dayak vs Madura).

Perang Sampit merupakan satu perang diantara 2 etnik di Kalimantan Tengah iaitu antara masyarakat pribumi Dayak dengan satu bangsa dari Pulau Madura yang dikenali sebagai bangsa Madura. Menurut ceritanya ketegangan antara 2 rumpun masyarakat Indonesia ini telah lama berlaku dan ianya menjadi semakin tidak terkawal sekitar 18 Februari 2001 apabila satu peristiwa yang melibatkan dua orang bangsa Madura diserang oleh masyarakat pribumi Dayak Kalimantan Tengah.

Kejadian ini berlaku di Sampit, Kalimantan Tengah dan kerana itulah ianya dinamakan Perang Sampit. Sebenarnya ada 1001 alasan mengapa perang ini terjadi dan kedua-dua pihak mahupun di pihak Dayak Kalimantan Tengah dan juga bangsa Madura mempunyai alasan yang tersendiri mengapa dan kenapa perang ini harus meletus.

Mengikut sumber diceritakan bahawa asal kepada konflik ini adalah adanya satu peristiwa yang melibatkan pembakaran sebuah rumah dari etnik Dayak oleh bangsa Madura kerana satu perselisihan faham. Dan bertindak daripada itu etnik Dayak tersebut membalas dendam dengan membakar rumah-rumah di kawasan penempatan Madura di Kalimantan Tengah.

Dari versi laporan Professor Usop dari Persatuan Masyarakat Dayak Kalimantan pula menyatakan bahawa apa yang dilakukan oleh etnik Dayak pribumi adalah atas dasar ingin mempertahankan diri kerana ada sumber mengatakan bahawa bangsa Madura itu sendiri yang memulakan kerana kalah judi. Di dalam permainan judi tersebut salah seorang daripada etnik Dayak telah diseksa sebelum dibunuh oleh bangsa Madura kerana gagal menjelaskan hutang judi tersebut. Hal ini terjadi pada 17hb Disember 2000.

Perang Sampit ini bukan hanya terjadi di Sampit malah juga ianya merebak ke Bandar-bandar di Kalimantan yang lain contohnya di Sambas. Di Sambas ini tidak kurang juga jumlah penduduk Madura juga menghadapi nasib yang sama.

Di dalam Perang Sampit ini lebih kurang 100 kepala bangsa Madura berpisah daripada badan apabila etnik Dayak Kalimantan menjalankan perang memenggal kepala atau Ngayau yang juga merupakan salah satu daripada adat warisan Dayak sejak dahulu lagi. Walaupun adat Ngayau telah lama ditinggalkan namun apabila berperang ianya kembali semula dan siapa boleh mengatakan tidak kerana itulah budaya nenek moyang etnik Dayak yang amat digeruni oleh mana-mana bangsa manusia seantero dunia suatu waktu dahulu.

Akibat adanya pertelingkahan yang melibatkan nyawa telah memaksa pemerintah Republik Indonesia untuk menghantar sejumlah besar Angkatan Bersenjata Republik Indonesia (ABRI) dan juga Polis Indonesia untuk menjernihkan suasana.

Hanya selepas beberapa waktu barulah keadaan pulih seperti sediakala namun begitu bangsa Madura telah sama sekali tidak dibenarkan untuk tinggal di Kalimantan dan akhirnya memaksa mereka untuk meninggalkan bumi Kalimantan dan kembali ke Madura ataupun ke wilayah Republik Indonesia yang lain.

Hakikatnya banyak rentetan kepada peristiwa hitam ini terjadi tetapi yang menjadi punca sebenarnya adalah rasa tidak puas hati Dayak Kalimantan ini sebenarnya sudah berlaku lebih lama daripada itu kerana hakikatnya bangsa Madura bukanlah “orang asal” di bumi Kalimantan.

Sejarah Madura

Seperti kelompok-kelompak besar Bangsa Indonesia yang lain, masyarakat Madura juga sebenarnya mempunyai sejarahnya yang tersendiri. Bangsa Madura merupakan antara bangsa yang ketiga besarnya di Republik Indonesia. Asal keturunan bangsa Madura itu sendiri adalah daripada Pulau Madura yang lokasinya terletak di sebelah timur Pulau Jawa. Keluasan Pulau Madura pula adalah lebih kurang 5,250 km persegi dengan jumlah penduduknya mengikut laporan populasi Republik Indonesia 2012 adalah sekitar 6 juta orang. Pulau Madura selain sebagai satu pulau yang besar juga diwakili oleh raintaian 126 buah pulau-pulau kecil yang mengelilinginya.

Menurut cerita lisan di dalam masyarakat Madura, dikatakan bahawa asal usul keturunan bangsa Madura adalah mereka merupakan penduduk asli Pulau Jawa. Mereka dikatakan antara orang Jawa yang tidak mahu tunduk kepada kekuasaan raja dan juga Sultan di kerajaan-kerajaan kuno di Pulau Jawa. Jadi mereka telah berpindah dan menjadikan Pulau Madura dan rantaian pulau-pulau kecil menjadi tanah kelahiran mereka lalu membentuk apa yang dipanggil bangsa Madura sekarang.

Jika dilihat kepada sejarah kuno Pulau Madura itu sendiri iaitu sekitar tahun 900 – 1500 masihi, Pulau Madura adalah dibawah pengaruh kekuasaan Kerajaan Hindu Jawa seperti Kerajaan Kediri, Kerajaan Singasari dan juga empayar besar Kerajaan Majapahit.

Pada tahun 1624, Pulau Madura telah ditakluki Kerajaan Mataram dan akhirnya pada awal abad ke 18, Madura telah berada dibawah kekuasaan Kolonial Belanda. Sekitar tahun 1882 ianya adalah dibawah Perusahaan Hindia Timur Belanda (Vereenigde Oostindische Compagnie atau VOC).

Setelah pucuk pimpinan Kolonial Belanda dikenali sebagai pemerintah Hindia-Belanda,sekitar tahun 1920an, Madura telah dijadikan sebahagian daripada wilayah Jawa Timur.

Dari segi bahasa pertuturan, bangsa Madura mempunyai bahasanya yang tersendiri yang dipanggil Bahasa Madura. Bahasa Madura merupakan rumpun bahasa Melayu-Polenisia di bawah cabang Sundik. Dikatakan bahasa Madura pula banyak dipengaruhi oleh bahasa Jawa, Melayu Sumatera, Bugis dan Tionghua.

Di dalam bahasa Madura itu pula mempunyai 5 dialek yang dipertuturkan mengikut wilayah-wilayah di Pulau Madura itu sendiri iaitu: dialek Bangkalan, dialek Sampang, dialek Pamekasan, dialek Sumenep dan dialek Kangean. Walau bagaimanapun akibat daripada pengaruh Sumenep yang mana merupakan pusat kerajaan Madura suatu waktu dahulu maka dialek Sumenep rata-ratanya dipertuturkan secara standard bagi kebanyakan bangsa Madura.

Dari segi agama, kebanyakan bangsa Madura menganuti agama Islam. Ini kerana sejak dahulu lagi Madura sudahpun mendapat pengaruh Islam di dalam penghidupan mereka berdasarkan pengaruh Islam di Pulau Jawa lagi. Walaupun mereka menganuti agama Islam namun terdapat beberapa tradisi adat kebudayaan mereka yang diwarisi sejak dari dulu lagi yang masih diamalkan iaitu Adat Pethik Laut atau Rokat Tasse.

Sejak azalinya lagi bangsa Madura sememangnya terkenal dengan jiwa perantau. Ini kerana tanah tumpah asal mereka iaitu Pulau Madura sendiri bukanlah tanah pamah yang subur untuk bercucuk tanam sedangkan bangsa Madura itu terkenal dengan kepakaran mereka di dalam bercucuk tanam.

Dan kerana itulah ramai bangsa Madura bertebaran di muka bumi hanya untuk mencari rezeki. Selain daripada itu sistem migrasi yang dijalankan oleh pemerintah Hindia-Belanda telah memungkin mereka untuk dipindahkan ke seluruh bumi Indonesia termasuk di Kalimantan dan sistem ini juga dijalankan oleh pemerintah Republik Indonesia sehingga sekarang.

Inilah sekelumit ruang informasi ilmu di dalam kita cuba memahami satu tragedi hitam yang pernah berlaku di Pulau Borneo pada abad ke 21 ini. Perang Sampit yang merupakan konflik antara 2 bangsa iaitu dari etnik Dayak Kalimantan dengan bangsa Madura telah meninggalkan seribu pengajaran kepada kita sebagai satu bangsa yang mempunyai kepelbagaian kaum dan agama di dunia ini. Bersatulah kita sebagai satu bangsa dan kita jauhkan segala anasir-anasir ekstremis agama dan bangsa di dalam penghidupan kita seharian.

Bersatu Kita Teguh, Bercerai Kita Roboh.

#KamekSayangSarawakBah!


Diplomasi Ping Pong Dalam Forest Gump

Siapa pernah tonton filem hebat Forrest Gump lakonan aktor Tom Hanks pasti ingat akan babak ini.

Forest Gump mewakili Amerika Syarikat dalam sukan ping pong menentang skuad kebangsaan ping pong dari China di negara China sendiri.

Forest Gump digambarkan dalam filem itu cukup handal bermain ping pong hatta atlet dari China pun kelihatan berhempas-pulas menentang beliau.

Sebenarnya, babak dalam filem itu diinspirasikan dari peristiwa sebenar.

Detik yang digelar ‘Diplomasi Ping Pong’.

Pada 10 April 1971, kerajaan Republik Rakyat China menjemput skuad kebangsaan ping pong Amerika Syarikat bertandang ke Tanah Besar China.

Skuad Amerika Syarikat waktu itu sedang dalam persiapan menghadapi Kejohanan Ping Pong Dunia di Jepun.

Seoarang pemain ping pong Amerika Syarikat, bernama Glenn Cowan terlepas menaiki bas pasukan untuk pulang ke bilik penginapan. Jadi Glenn Cowan sempat menghabiskan masa selama 15 minit di pusat latihan yang terletak di Nagoya, bermain ping pong bersama pemain China bernama Liang Geliang.

Pegawai pusat latihan mahu menutup area latihan, tinggallah Cowan keseorangan ternanti-nanti anggota pasukan Amerika Syarikat yang lain.

Jadi skuad China menjemput Cowan menaiki bas bersama mereka menuju ke kompleks penginapan. Zhuang Zedong juara dunia 3 kali, menjemput Cowan duduk bersamanya di dalam bas. Masing-masing bak itik dan ayam, kerana tidak faham bahasa pertuturan. Hanya sedikit terjemahan dari rakan-rakan skuad China yang tahu berbahasa Inggeris. Manusia, sesukar dan sebesar mana pun jurang bahasa, kerana insan itu bernaluri di hati, hatta orang bisu pun boleh terjemahkan hasrat terpendam.

Perjalanan ke kompleks penginapan tidak lama, hanya mengambil masa kira-kira 10-15 minit sahaja.

Zhuang Zedong telah menghadiahkan Cowan satu lukisan sutera yang memaparkan Banjaran Huangshan.

Cowan mahu membalas pemberian Zhuang Zedong, namun bila diseluk-seluk beg sukannya, yang ada hanya lah sikat rambut.

“…saya tidak boleh beri kamu sikat, kalau lah saya dapat beri sesuatu yang lebih bermakna kepada kamu…”. Ujar Cowan kepada Zhuang Zedong.

Saat Cowan turun dari bas, imej itu dirakam oleh ramai jurugambar dan wartawan. Cowan kemudiannya menghadiahkan sehelai t-shirt berwarna merah, biru dan putih siap tertera ayat ‘Let It Be’ kepada Zhuang Zedong.

Bila ditebak soalan oleh wartawan adakah Cowan mahu melihat dan melawat negara China, Cowan secara jujur beliau memang teringin benar melawat China jika punyai peluang dan kesempatan.

Zhuang Zedong mendedahkan, 10-15 minit dalam bas itu mengubah persepsi dan doktrin yang ditanam ke atas beliau sejak kecil. Manusia tetap manusia, yang bermusuh itu negara, dan sukan itu sepatutnya menyatukan.

Berita tersebut menjadi perbualan hangat. Akhbar-akhbar Jepun mensensasikan berita pertemuan Cowan-Zhuang Zedong. Foto Cowan-Zhuang Zedong menjadi sensasi dunia.

Kerajaan China mulanya tidak memperduli hasrat skuad Amerika Syarikat yang ingin melawat negara China, lantaran hubungan diplomatik yang cukup tegang antara kedua negara.

Namun setelah beberapa perbincangan Mao Zedong (毛泽东) kemudiannya membenarkan skuad ping pong Amerika Syarikat bertandang ke China.

Lalu, pada 10 April 1971, seramai 9 pemain, 4 pegawai, dan 2 pengiring menyeberang jambatan dari Hong Kong ke China. Mereka mengadakan beberapa pelawanan ping pong persahabatan dengan pemain China, dibenar melawat Tembok Besar China selain di bawa melawat ke lain-lain tempat bersejarah di China. Lebih kurang seminggu mereka di sana, ia adalah detik penting dalam hubungan diplomatik antara China dengan Amerika Syarikat.

Peristiwa tersebut merintis kepada kunjungan Presiden Amerika Syarikat, Richard Nixon ke China bertemu dengan Mao Zedong, pada tahun 1972.

Jadi dalam filem Forrest Gump itu memanglah ia dari peristiwa sebenar. Cuma menjadi kelaziman filem-filem Hollywood menokok-tambah sedikit fakta bagi menjadi penyedap cerita.

Cerita Forrest Gump buatkan penonton terfikir, betapa setiap detik sejarah manusia ini berkait rapat antara satu sama lain. Filem boleh digarap dari peristiwa sebenar.


Kenapa P3rang Iran-US Tak Akan Berlaku?

Sejak insiden pembunohan Qasem Soleimani (backgrounder: https://www.thepatriots.asia/qasem-soleimani-m4ti-w*iii-akan-tercetus/), orang duk kalut pasal p3rang antara US dan Iran malah kemungkinan “WORLD W4R3”.

First and foremost, WORLD W4R3 tak akan berlaku. “World w4r” ni bermaksud p3rang antara semua kuasa besar dalam sistem antarabangsa. WORLD W4R1 (1914-1918) ialah p3rang antara UK, Jerman, Austria-Hungary, Perancis, Russia, 5 kuasa besar (“pentarchy”) dunia pada waktu itu. WORLD W4R2 (1939-1945) ialah p3rang antara UK, Jerman, Perancis, Itali, US, Jepun, Soviet. Ada istilah “WORLD W4R0” yang dipakai untuk merujuk kepada “Seven Years W4r” (1756-1763) yang juga melibatkan semua kuasa besar Eropah ketika itu: Britain, Perancis, Prussia, Austria, Russia.

Jadi kalau nak WORLD W4R3 berlaku, selain US, kena melibatkan juga UK, Perancis, Russia dan China, 5 kuasa veto di Majlis Keselamatan PBB (UNSC), campur dengan Jepun, Jerman, India, baru WORLD W4R3.

Benda tu takkan berlaku sekarang. Katakan US nak berp3rang pun, UK dan Perancis maybe ikut US, tapi korang ingat Russia dan China nak main game ni ke. Xi Jinping nak hidup lagi sampai 2049 melihat Wawasan 2049 dia (The Great Rejuvenation of Chinese Nation) kot. Melainkan kalau Malaysia vs. Indonesia pun korang panggil “world w4r” tak tau lah nak cakap apa.

“World W4r” sebelum ni semua berlaku antara pakatan yang sangat rigid dan clear-cut. UK musuh Jerman, clear cut. US musuh Jepun, clear cut. Jadi UK dan US duduk dalam pakatan yang sama lawan Jerman-Jepun, clear cut. Masalah sekarang dalam US vs. Iran pendirian negara tak clear cut.

Perancis kritik Trump sebab menarik diri dari perjanjian nvklear P5+1 dengan Iran, tak kan nak ikut US mem3rangi Iran. China dan Russia baik dengan Iran, tapi baik juga dengan Israel (musuh Iran). Kalau berlaku p3rang US vs. Iran nanti Israel mesti support US, jadi Russia-China nak side siapa?

Memang dalam hadis ada sebut pasal “al-Malhamah al-Kubra” (p3rang akhir zaman), tapi betul ke itu ada kaitan dengan kes sekarang? Ah bincang dengan Syeikh korang, yang tak ada Syeikh tu jangan main tafsir naik syeikh pulak.

So WORLD W4R3 out. Bagaimana pula dengan p3rang antara US dan Iran?

Kemungkinan ada, tapi sangat rendah. Kita boleh bandingkan dengan P3rang Iraq 2003 untuk nampak apa faktor yang “absent” dalam US vs. Iran.

(Sebelum itu kena define “p3rang” betul-betul. P3rang berlaku kalau melibatkan pertembungan terus antara tentera US dan Iran. Selain itu, kalau Iran hit-and-run pangkalan US, atau US target aset Iran di Iraq ke Syria ke, tak boleh disifatkan sebagai “p3rang”. Macam serangan Trump ke atas Syria pada 2017 dan 2018 tu tak boleh dikira sebagai p3rang sebab Syria tak balas balik. P3rang proksi pun tak boleh dikira sebagai p3rang US-Iran).

Pertama, “nations will not fight a w4r they can’t win”. WORLD W4R1 dan WORLD W4R2 berlaku sebab Jerman pada waktu itu sangat yakin mereka boleh menang dalam masa terdekat. P3rang Iraq 2003 berlaku sebab US yakin boleh menang. Tapi Iran, susah. Kalau menang pun diiringi dengan kos yang sangat tinggi (“Pyrrhic victory”).

Kita selama ini dimomok dengan idea bahawa p3rang ni kerja orang gila macam H1tler. Hakikatnya H1tler ialah seorang yang rasional dan buat kira-kira sebelum melancarkan p3rang. Dalam kira-kira US vs. Iran, kedua-dua pun tak ada keyakinan untuk menang, sebab itu deme ni dah bergaduh 40 tahun pun belum lagi berp3rang. Jerit “marg bar Amrika” 1000 kali pun macam tu juga.

Kedua, niat. Selepas Trump serang Soleimani, terus Trump nafikan nak mulakan p3rang. Berbeza dengan kabinet Bush yang memang pasang niat dan bagitau satu dunia deme nak Saddam out. Jadi kita kena faham apa game yang Trump cuba main. Lebih kurang macam dengan Korea Utara, cuma dalam kes Iran “overkill”.

Ketiga, politik domestik US. Presiden US nak melancarkan p3rang kena dapatkan kelulusan Kongres. Kongres meluluskan P3rang Iraq 2003 sebab waktu itu semua orang US traumatized selepas 9/11, kalau Bush kata mak kau hijau pun orang percaya. Jadi tak kira Demokrat atau Republikan semua sokong Bush lancarkan p3rang untuk banteras “terrorism” (padahal Saddam tak ada kaitan pun dengan Al-Qaeda).

Sekarang? Sebaik saja berita kem4tian Soleimani keluar, semua Demokrat terus pakat hentam Trump, kata dia bodoh lah, tak consult Kongres lah, main api lah. Public opinion tak berpihak kepada Trump. Lagi-lagi sekarang dia akan dibicarakan (impeach) atas dakwaan salahguna kuasa.

Melainkan kalau Iran buat sesuatu yang akan mengubah pendirian orang US dengan drastik, contoh, pergi bom kedutaan US dekat mana-mana. Baru orang US akan bersatu atas patriotisme. Yang tu aku tak leh gerenti, tengok Iran rasional atau tidak.

Keempat, nak p3rang kena ada cai (macai). Cai ni akan bagi sokongan logistik dan manpower semasa p3rang. Masalah US sekarang tak ada cai yang nak ikut rentak Trump. Even Saudi pun tak berapa happy dengan tindakan Trump yang “overkill” dan tak nak ketegangan escalate jadi p3rang. Bukannya Saudi tak suka Iran maka dia terus nak berp3rang hapuskan Iran.

Andaian p3rang akan berlaku berdasarkan “single-factor” seperti “US dikawal oleh pelobi” “US dikawal oleh Yahudi” “US nak minyak je” adalah analisis orang malas. Kalau begitu, kenapa p3rang US-Iran tak berlaku pada zaman Obama? Pelobi dan Yahudi tak kawal US pada zaman Obama? US zaman Obama tak dahaga minyak?

Tapi aku tak menafikan 100% kemungkinan p3rang boleh berlaku (kena ada disclaimer supaya senang u-turn nanti). Semua bergantung kepada tindakan US dan Iran seterusnya. Yang pasti untuk masa terdekat Teluk Parsi (negara-negara macam UAE, Qatar, Saudi, Oman) akan jadi hotspot yang perlu dielakkan.


Memperkenalkan Dinosaur Paling Panjang Dunia

Alam dinosaur tidak pernah mengecewakan. Setiap masa ada saja penemuan baru. Kalau bukan spesis baru, pakar paleontologi menemui ilmu baru tentang haiwan yang sudah diketahui.

Baru-baru ini saintis menemui bukti jelas yang Tyrannosaurus Rex memburu dalam sebuah kawanan seperti fitrah serigala (Guenot, 2021).

Selama ini saintis sangka T Rex bergerak sendiri sebagai pemangsa tunggal. Dan jujurnya, dapatan baru ini jauh lebih menakutkan. Bayangkan tengah sedap makan, tiba-tiba 10 ekor T Rex datang sekali. Lari tidak cukup tanahlah jawabnya. Takkan tunggu lagi. Duduk diam acah-acah T-Rex tidak nampak itu hanya Jurassic Park saja.

Mungkin itulah nasib dinosaur paling panjang andai kata mereka hidup pada zaman yang sama. Kalau dulu, dinosaur spesis brachiosaurus sangat popular. Tanya pasal dinosaur leher panjang (sauropod) mesti nama Brachiosaurus dipetik.

Mungkin kerana pengaruh Jurassic Park – dan ya, brachiosaurus memang panjang. Cuma ada dinosaur lagi panjang untuk dibandingkan dengannya. Dan dinosaur itu adalah Supersaurus vivianae.

Fosil S. vivianae ditemui pada tahun 1972. Tetapi saintis James A. Jensen tidak menemui rangka penuh, hanya tulang bahu, ekor dan pinggul sahaja.

Jensen menemui perbezaan semasa membanding tulang temulang ini dengan dinosaur sauropod sedia ada. Jadi beliau sekadar memanggil “Supersaurus”. Dan nama yang tidak rasmi entah bagaimana lekat terus 13 tahun kemudian.

Kajian susulan mengesahkan segala ciri Supersaurus yang tidak terdapat dalam spesis sauropod lain (McIntosh, 2005).

Pada tahun 2007, saintis menamatkan kajian sebuah rangka yang ditemui di Converse County dalam negeri Wyoming. Rangka ini diberi nama “Jimbo” oleh keluarga marhaen yang menemuinya.

Semua orang tahu pasal pengkelasan saintifik seperti spesis, genus, keluarga, clade bagai. Sauropod dalam pengkelasan ini adalah clade, iaitu kumpulan haiwan yang berkongsi leluhur sama. Saiz sebuah clade terlalu besar.

Macam sauropod ada lebih daripada 210 spesis berbeza. Tulang yang ditemui Jensen mengesahkan clade sauropod. Manakala rangka “Jimbo” pula meyakinkan semua tentang keluarga Supersaurus iaitu Diplodocidae.

Pengetahuan ini amat penting untuk faham pasal Supersaurus. Sebagai seekor diplodocid, Supersaurus mempunyai ekor bermuncung yang boleh melibas. Mungkin ekor ini digunakan untuk tujuan pertahanan.

Akan tetapi, ciri-ciri utama Supersaurus bukanlah pada ekor. Sebaliknya, haiwan ini disahkan dinosaur paling panjang pernah ditemui setakat ini (Geggel, 2021).

Panjangnya adalah 39 meter, dengan kemungkinan boleh sampai 42 meter daripada mulut ke ekor. Padahal Brachiosaurus hanya dalam lingkungan 26 hingga 30 meter sahaja.

Buat masa sekarang, dapatan ini sedang menunggu giliran untuk dikaji secara bersilangan oleh pihak saintis bebas lain. Walau bagaimanapun kajian sedia ada sudah cukup jelas, bahawasanya Supersaurus memang hidup dulu dengan saiz serba panjang.

Sekalipun panjang, dinosaur ini bukan paling berat. Supersaurus berada dalam lingkungan 36,000 kilogram, berat yang cukup untuk menampung saiznya. Tetapi dinosaur paling berat adalah Argentinosaurus yang mencecah 90,000 kilogram.

Cuma Argentinosaurus hidup sekitar 96 hingga 92 juta tahun lalu di Argentina. Manakala Supersaurus vivianae pula menjelajah Colorado dan Wyoming 153 juta tahun lalu. Ada jurang masa sangat jauh, bermakna mereka tidak pernah bertemu.

Oleh kerana kekurangan bukti, andaian saintifik menokhtahkan yang Supersaurus adalah herbivor. Banyak lagi benda pasal Supersaurus yang belum diketahui. Mungkin jika ada rangka penuh, lagi banyak jawapan boleh dapat.

RUJUKAN:

Geggel, L. (2021, November 15). Supersaurus might be the longest dinosaur that ever lived. Live Science.

Guenot, M. (2021, April 20). Tyrannosaurs may have (ditapiskan) in packs like wolves, a new study says, undermining the idea they were solitary (ditapiskan). Business Insider.

McIntosh, J. (2005). The genus Barosaurus Marsh (Sauropoda, Diplodocidae). Indiana University Press. Halaman 38-77.


Sejarah Tugu Singa Berkepala Firaun Bernama Sphinx

The Sphinx of Giza ialah tugu patung yang terkenal bagi peminat sejarah Mesir Kuno yang masih gah di samping Piramid Giza setelah beribu-ribu tahun lamanya. Rupanya seperti wajah manusia, berbadan singa, dan mempunyai sayap helang mengikut rekod tulisan hieroglif memperlihatkan betapa uniknya patung ini sehingga dikenali oleh tamadun kuno lain. Seperti dalam mitologi Yunani Kuno, sphinx dihantara oleh dewa-dewi untuk hancurkan kota Thebes. Orang Arab pula mengenali patung sphinx dengan gelaran ‘Abu al-Hawl’.

Sejarah monumen setinggi 20 meter dan panjangnya 73 meter ini bermula dari projek mengukir patung ini dari lantai batu kapur pada 2,500 SM dahulu. Ini bermaksud orang Mesir mengukir dari atas kepala sphinx yang pada asalnya lantai tempat mereka berpijak pada waktu itu!

Namun, persoalan utama bagi ahli arkeologi untuk membongkar patung terkenal ini ialah siapakah yang memulakan projek ukiran ini? Dan apakah fungsi asal pembinaannya? Menurut pendapat arus perdana, sphinx ini dibina untuk firaun Khafre dan fungsinya ialah sebagai tugu pemyembahan dewa Ra iaitu dewa matahari Mesir Kuno.

Walau bagaimanapun, pendapat tersebut hanya andaian saja kerana tidak ada bukti tentang perkaitan firaun Khafre dan sphinx ini. Terdapat juga sumber manuskrip Mesir menyatakan dakwaan bahawa sphinx ialah dewa Anubis bersaiz gergasi. Tetapi, jawapan mutlak untuk asal-usul sphinx masih belum ditemui sehingga kini.

Menurut ahli geologi bernama Robert Schoch dari Universiti Boston, kesan hakisan yang terdapat pada sphinx ini sebenarnya akibat titisan hujan, bukannya angin yang ramai pengkaji ketengahkan tentang hakisan ini. Jika air hujan ialah penghakis patung tersebut, maka usia sphinx lebih tua dari 2,500 SM.

Jika benar usia sphinx ini lebih tua dari monumen Piramid Giza, apakah fungsi sebenar sphinx Yang and menjadi tanda Tanya pengkaji ini? Banyak teori dalam kalangan pengkaji bagi memahami patung itu. Antaranya sphinx dibina pada 10,000 SM sebagai rujukan kedudukan buruj Leo. Namun, teori ini dipatahkan lansung oleh ramai pengkaji.

Satu lagi teori berkenaan sphinx ini ialah teori bilik bawah tanah yang dipopularkan oleh penulis majalah Smithsonian bernama Edgar Cayce pada tahun 1932. Menurut beliau, sphinx dibina oleh orang Atlantis pada tahun 10,500 SM. Di bawah sphinx mereka membina bilik bawah tanah untuk menyimpan rekod sejarah dan rahsia tentang tamadun Atlantis dan kaum manusia lain.

Teori ini kemudian menjadi perhatian pelbagai pihak seperti pentaksub teori konspirasi, pencari harta karun, malah sejarahwan sendiri. Dari sini ada usaha menggali bawah patung sphinx secara diam-diam.

Dalam buku karya Robert Bauval yang bertajuk Secret Chamber: The Quest for the Hall of Records, terdapat kisah tentang ahli arkeologi Mesir terkenal bernama Zahi Hawass menggali kawasan hadapan patung sphinx, kemudian menemui batu granit merah yang begitu aneh kerana tidak pernah batu ini wujud di tanah batu kapur. Perkara ini membuatkan penulis percaya bahawa bilik bawah tanah sememangnya wujud.

Sehingga kini, menurut beberapa sumber, bilik bawah tanah telah ditemui namun dirahsiakan dari pengetahuan dunia. Mengapa perlu dirahsiakan? Benarkah is bilik itu penuh dengan rahsia tamadun Atlantis seperti mana Cayce utarakan teorinya? Hanya tunggu masa saja untuk menantikan seseorang membongkar misteri patung sphinx ini.

RUJUKAN:

Collins, A. 2009. Beneath the Pyramids: Egypt’s Greatest Secret Uncovered . A.R.E. Press.

Coppens, P. No date. “The Egyptologist, the Sphinx and the cover-up” in Eye of the Psychic

Temple, R. 2009. Sphinx Mystery: The Forgotten Origins of the Sanctuary of Anubis . Inner Traditions.


Manusia Berjaya Mencipta Teknologi Teleportation!

Kita telah berjaya mempunyai teknologi teleportasi (teleportation) sejak tahun 90-an lagi tapi dalam jarak yang amat dekat iaitu sekitar 600 meter. Terkini, kita dapat hantar merentas jarak (teleport) objek dengan jarak 1,400 km iaitu dari Bumi hingga ke satelit. Kejayaan dilakukan oleh saintis dari China.

Definisi teleportasi ialah memindahkan objek tanpa melalui ruang fizikal. Setakat pengetahuan saya, tiada lagi filem sains fiksyen yang dapat menepati ciri ini. Star Trek yang cukup terkenal dengan idea teleportasi itu pun memerlukan medium (gelombang cahaya) untuk memindahkan objek dari satu tempat ke satu tempat.

Filem Jumper pula walaupun nampak macam teleportasi, tetapi tekniknya lebih kepada memendekkan ruang melalui lohong cecacing (wormhole), sama konsep seperti pintu Doraemon. Tuntas, masih memerlukan ruang.

Ironinya, definisi sebenar teleportasi sering digambarkan dalam karya fantasi seperti Harry Potter dan Dragon Ball yang mana teleportasi berlaku secara spontan tanpa sebarang medium fizikal.

Teleportasi kuantum yang berjaya dicapai oleh manusia berasaskan ilmu kuantum. Jadi, sebab itu namanya teleportasi kuantum. Teknik yang digunakan ialah berasaskan kekusutan kuantum (quantum entanglement).

Dalam kekusutan kuantum, dua objek mempunyai hubungan dalam jarak teramat jauh. Katakanlah objek A berada di penghujung kanan alam semesta dan objek B berada di penghujung kiri alam semesta.

Kalau kita cerap objek A berputar ke kanan, automatik objek B berputar ke kiri. Kalau objek A berputar ke kiri, automatik objek B berputar ke kanan. Seolah-olah kedua-dua objek ini berinteraksi melebihi kelajuan cahaya. Yelah, sejauh 93 bilion tahun cahaya, macam mana objek B boleh tahu apa yang objek A buat dalam masa yang amat singkat.

Jadi, saintis gunakan teknik ini untuk merentas jarak (teleport) objek. Disebabkan teknik rentas jarak berasaskan kuantum, maka hanya objek yang boleh dikuantumkan sahaja yang boleh melakukan teleportasi. Setakat ini objek yang boleh dikuantum hanyalah zarah. Saintis berjaya merentas jarak sejauh 1,400 km pun dengan gunakan zarah cahaya, bukannya objek makro.

Prinsip teleportasi kuantum ini agak rumit. Tetapi dalam bahasa mudahnya, sebelum teleportasi kuantum boleh berlaku, perlunya ada komunikasi antara kedua-dua tempat. Komunikasi ini pula terbatas dalam kelajuan cahaya. Tanpa komunikasi ini, teleportasi kuantum tak boleh berlaku.

Jadi, kalau kita nak merentas jarak (teleport) ke penghujung alam semesta yang jauhnya berbilion tahun cahaya, maka komunikasi dua hala mengambil masa berbilion cahaya perlu berlaku terlebih dahulu sebelum kita dapat lakukan teleportasi yang spontan.

Umumnya, kalau jasad manusia dapat dikuantumkan kelak, mungkin teleportasi agak praktikal dalam kerangka sistem suria. Kalau kita bergerak secara fizikal dari Bumi ke Marikh mengambil masa sekitar 8 bulan hingga setahun, cahaya hanya bergerak 3 minit sahaja dari Bumi untuk ke Marikh.

Maka, komunikasi 3 minit perlu berlaku terlebih dahulu, kemudian kita boleh terus ke Marikh kurang dari setahun, malah kurang dari 3 minit!


Ahmad Mahmood Tidak Pernah Tikam P. Ramlee

“Saya mengakui ada perkara yang saya tidak bersetuju dengan P. Ramlee. Saya mengkritik beliau secara terang-terangan, tetapi saya tidak pernah menafikan sumbangan beliau di dalam industri perfileman. Saya tidak mahu bersikap baling batu sembunyi tangan seperti segelintir ‘manusia’ yang mengaku sahabat sesudah P. Ramlee meninggal dunia.”

Di dalam sejarah perfileman Melayu, ramai yang tidak mengetahui tentang hubungan antara seniman Ahmad Mahmood dengan P. Ramlee yang agak dingin. Sekitar tahun 1980-an, Ahmad Mahmood pernah menolak undangan untuk menjadi panel dalam sebuah program Senandung Seniman Agung. Hal ini berikutan Ahmad Mahmood tidak mahu menjadi manusia hipokrit dalam memberi kenyataan tentang P. Ramlee.

Ada pihak yang meminta Ahmad Mahmood memberikan komen tentang bakat P. Ramlee. Ahmad Mahmood akan berkata, “Bagi saya, P. Ramlee itu hanya manusia biasa saja. Tidak ada yang ‘special’ tentang dirinya seperti anggapan sesetengah pihak yang tidak tahu tentang P. Ramlee. Orang-orang yang tidak tahu akan menganggap P. Ramlee itu sebagai seorang yang agung terutama sekali dalam bidang muzik. Padahal nama P. Ramlee naik dan hidup adalah bersandarkan bakat dan kebolehan orang lain juga”.

Jika merujuk kenyataan Ahmad Mahmood di atas, terbukti bahawa beliau sangat jujur dan ikhlas dalam memberi kenyataan ataupun pandangan beliau terhadap P. Ramlee. Beliau menolak undangan itu kerana enggan membohongi anak cucunya apabila bercakap tentang P. Ramlee.

Kita boleh lihat bahawa beliau bercakap benar, tidak seperti segelintir ‘manusia’ yang mengangkat dan mengaku sahabat kepada P. Ramlee setelah beliau meninggal dunia walhal ‘manusia’ itulah yang menikam P. Ramlee ketika beliau masih hidup.

Berbalik kepada hubungan Ahmad Mahmood dengan P. Ramlee tadi, P. Ramlee tahu akan perihal Ahmad Mahmood tidak berapa menyukai dirinya. Akan tetapi, P. Ramlee masih mengambil Ahmad Mahmood berlakon di dalam filem-filem arahannya seperti Seniman Bujang Lapok (1961), Ibu Mertua Ku (1962) dan Nasib Si Labu Labi (1963).

Walau bagaimanapun, Ahmad Mahmood tidak pernah menafikan sumbangan P. Ramlee terhadap masyarakat. Beliau berkata, “Mana mungkin saya melupakan dan tidak mengakui jasa P. Ramlee kerana beliau pernah berlakon dengan saya di dalam beberapa buah filem. Bakatnya yang menyeluruh belum dapat ditandingi oleh artis-artis lain sekarang”.

Semasa P. Ramlee hendak berhijrah ke Kuala Lumpur, beliau sempat bertemu dengan Ahmad Mahmood untuk mengucapkan selamat tinggal serta bersalaman dan berpelukan dengannya. P. Ramlee sempat berkata, “Mad, kau adalah kawan baik aku kerana kejujuranmu kepadaku”.

Apa yang yang boleh dirumuskan melalui peristiwa itu adalah P. Ramlee bukanlah seorang yang suka berdendam. P. Ramlee boleh melihat keikhlasan serta kejujuran yang ada pada Ahmad Mahmood terhadap beliau. Tidak seperti segelintir manusia yang hanya pandai menokok tambah cerita untuk menjadikan cerita itu kelihatan hebat. Secara tidak langsung, ia dapat membuktikan bahawa kononnya mereka itu adalah sahabat baik kepada P. Ramlee.

Sumber:

1. Kelab FIlem & Muzik Melayu Klasik

2. Ahmad Mahmood: Bintang Di Langit Seni – Mohamad Saleeh Rahamad (FINAS, 2010)

3. P. Ramlee: Erti Yang Sakti – Ahmad Sarji (MPH Publishing, 2011)

4. P. Ramlee: The Bright Star – James Harding & Ahmad Sarji (MPH Publishing, 2011)

5. Dato’ Ahmad Fauzee Samad


Tragedi Al-Aqsa: Kelemahan Strategi Negara Arab

Buat pertama kali dalam sejarah sejak 1969, Israel telah berani menghalang umat Islam daripada beribadat di Masjid Al-Aqsa, Palestin. Lebih dahsyat, tentera Zionis bukan setakat menembak mati tiga warga Palestin yang menentang halangan Israel ini serta mencederakan 140 yang lain, mereka bahkan menembak Imam Masjid Al-Aqsa yang juga merupakan bekas Mufti Besar Palestin Sheikh Ikrima Sabri selepas solat. Tragedi terbaru Al-Aqsa ini sebenarnya hanya membuktikan satu perkara: Israel tidak teragak-agak untuk meluaskan penjajahan mereka ke atas Palestin dan Baitulmaqdis setiap kali negara Arab saling bertelingkah sesama sendiri.

Berulang kali dapat kita saksikan pola ini: Apabila tentera Syria berundur dari Lubnan, Israel tidak mengambil masa yang lama untuk melancarkan serangan ke atas Selatan Lubnan dan seterusnya Gaza. Apabila Hamas memenangi pilihan raya Palestin diboikot negara Arab, terus sahaja Israel menyerang Gaza. Apabila Presiden Morsi dari Ikhwan Muslimin dikudeta tentera Mesir, terus sahaja Israel meningkatkan serangan dan kepungan berkali ganda ke atas Gaza. Jelas sekali Israel tidak pernah berlengah menyerang Palestin apabila berlakunya krisis antara negara-negara Arab.

Terkini, negara-negara Arab yang sepatutnya dalam proses pembentukan pakatan tentera ala-NATO Arab telah berpecah sesama sendiri dalam kes pemulauan ke atas Qatar. Arab Saudi, UAE, Mesir, dan Bahrain telah memboikot Qatar dan mendesak Doha menghentikan bantuan kepada Hamas yang mempertahankan Palestin daripada dijajah pendudukan haram Yahudi. Malah, negara-negara Arab ini juga telah mendesak Qatar agar menutup pangkalan tentera Turki di negaranya. Langkah ini menunjukkan bahawa negara-negara Arab tidak mengambil iktibar akan apa yang Israel mampu lakukan ke atas Palestin setiap kali negara Arab sibuk bercakaran sesama sendiri.

Hal ini cukup mengecewakan kerana negara-negara Arab – termasuklah Qatar – sudah pun menjalani latihan ketenteraan bersama sewaktu latihan North Thunder 2016 dan mereka telah pun bekerjasama dalam krisis Syria dan Yaman. Tambahan pula, Arab Saudi baru sahaja memeterai pembelian persenjataan melebihi 100 bilion USD dengan Amerika Syarikat sewaktu kunjungan Trump ke Riyadh Summit. Kesemua persediaan ini sepatutnya dijuruskan ke arah mempertahankan maruah umat Islam dan kedaulatan Palestin, bukannya dihalakan ke arah sesama sendiri, apatah lagi ke atas Qatar iaitu sebuah negara yang memiliki potensi ekonomi besar dengan bekalan simpanan gas terbesar dunia. Lebih mengecewakan, hubungan antara negara Arab dengan Turki turut terjejas akibat peristiwa ini manakala sebahagian negara Islam lain turut berdepan dilema apabila Arab Saudi mengenakan desakan agar mengikut serta tindakan mereka memulau Qatar.

Ternyata pertelingkahan demi pertelingkahan sesama negara Arab ini sangat tidak strategik buat kepentingan umat Islam, khususnya di Palestin yang sentiasa menjadi tumpuan peluasan penjajahan Israel. Kajian sarjana Patricia A. Weitsman dalam karya beliau ‘Waging War: Alliances, Coalitions, and Institutions of Interstate Violence’ terbitan Stanford University Press perlu didalami dalam memahami realiti ini. Beliau telah mengkaji lima siri peperangan iaitu Perang Teluk Pertama, Perang Kosovo, Perang Afghanistan, Perang Iraq, dan Perang Libya. Ternyata, banyaknya perjanjian pakatan ketenteraan, tingginya teknologi tentera yang dimiliki, hebatnya latihan ketenteraan yang dijalani, serta besarnya keupayaan ketenteraan yang dimiliki sesebuah pakatan tentera tidak menjamin kelancaran mahupun keberkesanan pakatan tersebut. Sebaliknya, struktur pembuatan keputusan, imbangan kepentingan negara-negara sekutu dan serantau juga perlu diambil kira. Demikianlah halnya dengan Arab Saudi yang dilihat kini mengetuai pakatan negara Arab. Dalam keadaan hari ini, hubungan Arab Saudi yang makin renggang dengan Qatar dan Turki telah melemahkan sama sekali potensi pakatan NATO Arab untuk mempertahankan Palestin dan kesucian Masjid Al-Aqsa.

Negara Arab tidak sepatutnya alpa bahawa Israel telah pun secara haram mengisytiharkan Baitulmaqdis sebagai ibu negara mereka. Negara Arab tidak sepatutnya lupa bahawa Presiden Amerika Syarikat Donald Trump pernah berjanji untuk mengiktiraf Baitulmaqdis sebagai ibu negara Israel. Negara Arab juga tidak sepatutnya leka dengan hakikat bahawa Israel berjaya merampas Baitulmaqdis Timur selepas menewaskan pakatan negara Arab pada tahun 1967 hanya dalam tempoh Enam hari. Ketahuilah, segala kekuatan persenjataan moden milik negara-negara Arab pada hari ini – termasuklah Arab Saudi yang baru menandatangani perjanjian perolehan aset dengan Amerika Syarikat – ditambah pula dengan kekuatan Turki yang mendapat manfaat daripada penyertaan dalam NATO, tidak bermakna sama sekali selagi darah warga Palestin ditumpahkan secara berterusan manakala bumi Palestin terus dijajah dengan lebih rakus oleh Zionis.

Oleh: Abdul Muein Abadi
Penulis ialah Pensyarah Program Sains Politik Universiti Kebangsaan Malaysia (UKM)


Maharaja Caligula Mengisytiharkan Dirinya Sebagai Dewa?

Maharaja Caligula ialah maharaja paling kejam sepanjang baginda memerintah dalam sejarah tamadun Rom terutamanya fasa empayar. Tempoh pemerintahan Caligula selama 4 tahun (37-41 Masihi) ini dipenuhi dengan komspirasi pembunuhan dan kebencian yang lebih dahsyat dari pemerintahan anak buahnya iaitu maharaja Nero (54-68 Masihi).

Caligula juga terkenal dengan kegilaan mentalnya. Salah satu kegilaannya ialah menjadikan kuda kesayangannya sebagai ahli konsul dalam dewan Senat. Tambahan pula, baginda memberikan hukuman berat kepada sesiapa yang memulakan bualan tentang kambing di hadapannya.

Tidak cukup dengan kegilaan ini, Caligula telah membuat perkara yang tidak masuk akal dan tidak pernah dialami oleh ahli konsul terdahulu, terutamanya maharaja-maharaja lepas. Perkara yang tidak masuk akal itu ialah mengisytiharkan dirinya sebagai dewa.

Caligula dilantik sebagai maharaja ketika baginda berusia 25 tahun, selepas dibebaskan tuduhan pembunuhan ke atas ayahandanya. Pada awal pemerintahan, Caligula ialah pemerintah yang disegani ramai kerana sumbangannya yang begitu bermanfaat kepada warga Rom. Antara sumbangan itu ialah memberikan kebajikan bonus kepada para tentera, menghapuskan cukai yang berat sebelah, dan membebaskan para banduan yang dihakimi secara tidak adil.

Baginda juga mementingkan hiburan rakyat dengan memulakan perlumbaan kereta kuda atau chariot, persembahan gladiator, dan persembahan teater. Namun sehingga pada fasa akhir pemerintahan Caligula, baginda berubah sikap dari maharaja yang pengasih kepada maharaja yang zalim sampaikan rakyat percaya bahawa maharaja kesayangan mereka sedang mengalami sakit mental.

Kegilaan Caligula paling dahsyat pada waktu itu ialah pengisytiharan baginda sebagai dewa yang menjelma sebagai manusia. Baginda mengarahkan pembinaan jambatan dari istananya hingga ke kuil dewa Jupiter (dewa langit) untuk memudahkan perjalanan baginda bertemu dewa tersebut.

Baginda juga memakaikan pakaian dewa atau demigod (manusia separa dewa) apabila turun bersama rakyat seperti menyerupai Hercules, Mercury (dewa pengutus), Venus (dewi kecantikan), dan Apollo (dewa matahari dan muzik).

Apabila bermesyuarat dengan para ahli konsul, baginda menamakan dirinya sebagai dewa apabila berbicara dan namanya harus dalam nama ‘Jupiter’ dalam menulis dokumentasi umum. Lagi ekstrem, baginda tukarkan hampir semua kepala arca dwa-dewi dan pasangkan dengan kepala wajah Caligula. Kuil dewa kembar bernama Castor dan Pollux dibina di kediaman diraja, khas untuk Caligula saja agar baginda dapat munculkan diri sebagai dewa bersama para dewa-dewi lain.

Kerana pengisytiharaan ini, ramai warga Rom mula membenci Caligula dan memberontak bagi menjatuhkan baginda dari takhta. Pernah Caligula sampaikan kepada para konsul, di mana baginda akan berpindah ke Mesir dan tinggalkan Rom bagi meneruskan ‘legasi kedewaan’ baginda. Mesir pun mula menghasilkan syiling emas dengan ukiran Caligula sebagai dewa matahari.

Dari penyampaian ini kita mengetahui bahawa Caligula telah membaca keadaan rakyat yang mula mahu menggulingkannya. Maka, berpindah ke Mesir adalah satu-satunya cara bagi baginda mengelak dari konflik tersebut. Walau bagaimanapun, hajat Caligula tidak kesampaian kerana baginda ditikan oleh kumpulan penyerang ketika majlis sukan dengan sebanyak 30 tikaman, kemudian dikebumikan dalam kubur yang cetek. Pihak dewan Senat kemudian memadamkan Caligula dalam sejarah Rom kerana malu akan kewujudan ‘dewa Caligula’.

Sebenarnya, pengiktirafan pemerintah sebagai entiti kuasa besar atau mutlak seperti dewa atau dewi telah lama dipraktikkan dalam kalangan maharaja yang memerintah sebuah empayar yang begitu besar. Seperti tamadun Mesir Kuno, ada kalangan firaun mengisytiharkan dirinya adalah jelmaan dewa Amon-Ra, iaitu dewa matahari Mesir.

Di Asia Tenggara juga praktik pengistiharan ini juga diselit dalam budaya kalangan kerabat diraja yang mengamalkan ajaran Hindu-Buddha. Satu-satunya konsep yang sama dengan pengisytiharaan ini ialah konsep devaraja, iaitu gelaran diberikan kepada raja-raja Hindu-Buddha bagi menguatkan darjat pemerintahan ke atas empayar mereka.

RUUKAN:

Gillan, Joanna. 3 May 2022. The Mad Emperor Caligula Declared He Was God. Ancient


5 Penyelamat Yahudi Yang Beragama Islam

Persepsi bahawa umat Islam sentiasa bersifat anti-Semitisme sering dipatahkan sejarah. Sesungguhnya Nabi Muhammad SAW tidak akan berkahwin dengan seorang wanita Yahudi, jika benar bangsa ini dibenci sehingga kiamat.

Pokok pangkalnya, Islam berpegang kepada sistem “cause” dan “effect”, ibaratkan berani buat berani tanggung. Bani Qurayza tidak akan dihentam Nabi Muhammad SAW jika mereka berpegang kepada janji mereka.

Tetapi pelik sekali apabila golongan anti-Islam menyandarkan “kekejaman Nabi Muhammad SAW” tanpa mengungkit kembali pengkhianatan Bani Qurayza.

1. Raja Ahmad bin Yahya, Yaman

Bani Harith merupakan suku Arab-Yahudi yang dipelihara pemimpin Islam selama 1,300 tahun. Perlindungan ini bermula setelah Rasulullah SAW meriwayatkannya berdasarkan Piagam Madinah. Bani Harith merupakan keturunan puak Qahtani, mudah kata Arab tulen. Ketika kelahiran agama Islam, ahli-ahli Bani Harith dibenarkan kekal beragama Yahudi dengan syarat pembiayaan cukai jizyah.

Akibat kebangkitan Dinasti Saud, bani Harith dihalau daripada kawasan bersejarah mereka. Bermula pada 1934, iaitu semasa Perang Saudi-Yaman, dimanaNajran ditakluk Saudi dan Yahudi Najran diberikan sehari untuk “keluar atau terima Islam”. Maka Bani Harith berhijrah ke Yaman dan Israel.

Tetapi peperangan ini menunjukkan satu perkara yang luar biasa. Ketika penghijrahan mereka, Raja Saudi (Abdulaziz) menuntut pengembalian mereka… tetapi Raja Yaman – Ahmad Bin Yahya – menolak tuntutan ini dan terima Yahudi Najran sebagai warganegara Yaman, bukannya pelarian Saudi.

2. Raja Mohammad V, Morocco

Semasa Holocaust memuncak di Eropah, kerajaan Morocco yang dikuasai pentadbiran pro-Nazisme Perancis cuba mengimplementasikan undang-undang diskriminasi terhadap Yahudi, seperti quota pekerjaan dan pendidikan, dan pengasingan penempatan. Undang-undang ini juga akan membawa Yahudi ke bilik-bilik gas.

Raja Mohammad V tidak tunduk kepada undang-undang ini, memberitahu bahawa ia tidak relevan dengan cara hidup Morocco, yang berpegang bahawa Yahudi sepatutnya dilayan seperti biasa. Harta dan hidup orang-orang Yahudi kekal dibawah perlindungannya. Raja ini siap memanggil semua rabai-rabai ke dewan takhtanya untuk meraikan sebuah sambutan.

Bukan itu sahaja – atas kebencian terhadap Yahudi kerana penubuhan Israel, Raja Mohammad V menuntut agar jangan sakiti Yahudi Morocco.

3. Sultan Bayezid II, Uthmaniyah

Penaklukan Sepanyol menyaksikan pembuangan kaum Islam dan yahudi dari Sepanyol. Sultan Bayezid II membalas pembersihan etnik ini dengan cara menghantar Tentera Laut Uthmaniyah agar mangsa dapat diselamatkan dan ditempatkan dalam wilayah baginda, dan sultan ini juga menuntut seluruh subjek empayarnya menerima pelarian-pelarian Yahudi sebagai warganegara sah dan samarata.

Tindakan ini menghina perbuatan pemimpin Aragon-Castile, iaitu Aragon dan Isabella I: “Kalian memanggil Ferdinand pemimpin arif seketika baginda memiskinkan negaranya sendiri sambil mengkayakan negara beta!”

Sultan Bayezid II juga mengugut hukuman mati kepada sesiapa yang menganiayai pelarian-pelarian Yahudi.

4. Jeneral Tariq bin Ziyad, Berber

Satu lagi kisah berkenaan Penaklukan Sepanyol di Iberia. Pemimpin-pemimpin Kristian disaksikan menganiayai minoriti Yahudi di Visigoth. Pada 711, Jeneral Tariq bin Ziyad melancarkan serangan keatas Iberia dan menewaskan Raja Roderick. Dan serangan Tariq bin Ziyad dimudahkan setelah bangsa Yahudi membuka pagar Toledo, sekaligus menjatuhkan kota itu.

Jeneral Tariq bukan saja memberikan Yahudi perlindungan atas keberanian mereka. Beliau menyanjung bangsa Yahudi sebagai pelindung-pelindung empayar dan juga meletakkan Yahudi agar dapat mengawasi sistem pertahanan Toledo-Granada-Seville.

5. Nabi Muhammad, Rasulullah SAW

Sifat hipokrasi akan menyisihkan jasa Nabi Muhammad SAW kepada kaum Yahudi tetapi menguar-uarkan sebarang kekasaran agar imej Rasul ini dapat dicalarkan. Tetapi kebenaran mustahil digugurkan.

“Yahudi yang mengikuti kami akan mendapat bantuan dan kesamarataan. Mereka tidak akan dianiayai, dan musuh mereka tidak akan dibantu.”

Kekeliruan terhadap Nabi Muhammad SAW berlaku hanya apabila pembaca sekadar memetik daripada sumber-sumber anti-Islam, seperti Answering Islam. Hakikatnya, Perang Ahzab tidak berlaku kerana kebencian, tetapi pengkhianatan.

Mana mungkin umat Islam akan menunjukkan belas kasihan kepada Yahudi, jika nabi mereka sendiri merupakan pembasmi Yahudi. Pernah satu hari Nabi Muhammad SAW bertemu isterinya, Safiyya binti Huyayy yang sedang menangis kerana dikutuk sebagai Yahudi.

Nabi Muhammad SAW memujuknya bahawa “jika wanita-wanita Arab mengutuknya lagi, beritahulah bahawa suamimu ialah Muhammad, ayahmu ialah Nabi Harun, dan bapa saudaramu ialah Nabi Musa. Apa yang mereka ada untuk menghinamu lagi?”


Bagaimana Teknologi Busur Silang Mengubah Per4ng Di China

Busur silang (crossbow), adalah sejenis senj4ta memanah yang memiliki kesan besar dalam kaedah pertempvran zaman kuno. Sebelum penggunaan busur silang mula menerima pengaruh yang meluas, busur lurus dan anak panah merupakan senj4ta projektil (menemb4k) yang sering menjadi pilihan.

Walau bagaimana pun, untuk menggunakan senj4ta kuno seperti busur lurus dengan lebih cekap, amatlah perlu bagi seorang pemanah untuk melalui banyak kriteria latihan serta memiliki kekuatan fizikal.

Sebaliknya, ia hanya memerlukan sedikit kemahiran dan kekuatan fizikal untuk mengendalikan busur silang. Selain itu, ia boleh dihasilkan dalam kadar murah. Oleh itu, lebih mudah apabila tentera yang ditugaskan (yang mungkin tidak mempunyai pengalaman atau latihan dalam memanah) boleh dibekalkan dengan senj4ta busur silang untuk menghujani panahan yang cepat, tepat dan mudah terhadap musuh.

Menjejak Asal Usul Busur Silang

Busur silang dipercayai pertama kali dicipta di zaman ketamadunan China purba. Sesetengah ahli sejarah percaya bahawa orang Cina telah pun mencipta busur silang yang pertama seawal 2000 SM. Ini berdasarkan pada artifak tulang, batu dan bahan tertentu yang telah ditafsirkan sebagai pencetus kepada penciptaan busur silang. Namun setakat ini bukti yang lebih konklusif tentang busur Cina purba adalah berusia lebih kurang sekitar abad ke-6 SM, jika tidak lebih awal.

Walaupun busur silang mungkin pertama kali dicipta di Asia Timur, agak sukar untuk menentukan asal usul tamadunnya yang tepat.  Selain dari China purba, busur silang juga mungkin kebarangkalian berasal dari Asia Tengah.

Beberapa teori turut mencadangkan bahawa teknologi busur silang tersebar ke China purba apabila marksman (penemb4k jitu) dari Asia Tengah disewa sebagai tentera upahan oleh warlord China. Walau bagaimanapun, kebanyakan bukti (sastera dan arkeologi) berkaitan sejarah busur silang yang terawal adalah dari China sendiri.

Kemunculan Terawal Melalui Catatan Sejarah

Dua contoh kesusasteraan Cina terawal yang menyebut tentang busur silang termasuklah manuskrip strategi per4ng terkenal, The Art of War – Sun Tzu, dan skrip Mohist dari abad ke-4 hingga ke-3 SM. Dalam sumber yang berlainan, terdapat rujukan kepada penggunaan busur silang gergasi semasa lewat Zaman Musim Bunga Dan Musim Luruh (dari abad ke 6 hingga abad ke-5 SM).

Bagi bukti arkeologi, pemacu panah gangsa yang merupakan sebahagian daripada komponen busur silang ditemui di dalam sebuah kubur di Qufu, Wilayah Shandong. Artifak itu berusia pada sekitar 600 SM, ketika kawasan berkenaan adalah sebahagian daripada Negeri Lu semasa musim Bunga dan Luruh.

Selain itu, bolt panah gangsa ditemui di perkuburan zaman pertengahan abad ke-5 SM di wilayah Hubei, yang pada waktu itu adalah sebahagian daripada Negeri Chu. Pada tahun 2015, busur silang yang paling lengkap dari era Dinasti Qin kali pertama ditemui oleh ahli arkeologi dari makam Qin Shi Huang. Panjang silang ini mempunyai ukuran kira-kira 1.5 m (4.9 kaki), serta berkeupayaan dalam jarak temb4kan sejauh hampir 800 m (2624 kaki).

Busur Silang Simbol Kemajuan Persenj4taan

Di Eropah, senj4ta pengepung yang seakan-akan busur silang juga digunakan oleh orang Greek dan Rom kuno. Tenter4 pada waktu itu juga direkodkan menggunakan busur silang jenis kecil yang lebih dikenali sebagai gastraphates (yang bermaksud ‘penemb4k perut’).

Walau bagaimanapun, beberapa lama kemudian pada abad pertengahan barulah busur silang yang lebih kecil, mudah dikendalikan, menjadi terkenal di medan per4ng. Itu berdasarkan penemuan mengenai senj4ta tersebut di Eropah.

Rahsia sebenar busur silang terletak pada kecanggihan teknologi mekanisme pemicunya, yang merupakan rahsia tersulit orang Cina selama berabad-abad. Busur silang tidak akan dibenarkan jatuh ke tangan musuh untuk menghalang rekabentuk mereka daripada ditiru. Mereka menjadi salah satu rahsia ketenteraan terbaik sepanjang masa.

Walaupun banyak kelebihannya, busur silang mempunyai beberapa kelemahan yang serius.  Salah satu darinya adalah hakikatnya bahawa ia adalah senj4ta yang sangat perlahan. Kadar purata temb4kan busur silang adalah dua bolt seminit. Sebaliknya, seorang penemb4k ‘longbow’ yang mahir mampu menemb4k antara 10 hingga 12 anak panah panjang dalam satu minit.

Ia kelihatan seperti busur silang Cina purba mempunyai masalah yang sama seperti orang-orang Eropah di zaman pertengahan mereka. Hasil inovasi mereka, orang Cina muncul dengan penyelesaian yang geliga iaitu penciptaan Zhuge nu, atau busur silang berulang (repeating crossbow)

Walaupun penciptaannya secara tradisinya dikaitkan dengan pakar strategi kerajaan Shu-Han zaman Tiga Kerajaan iaitu Zhuge Liang, bukti arkeologi telah menunjukkan bahawa penggunaan senj4ta ini telah mendahului strategis terkenal itu sekitar 500 tahun sebelum beliau.

Namun tidak mustahil juga, mungkin ia adalah benar tetapi Zhuge Liang mungkin telah membuat penambahbaikan yang signifikan terhadap reka bentuk busur silang yang berulang. Seperti namanya, busur silang berulang mampu menemb4k sejumlah bolt sebelum perlu di’reload’ semula. Contohnya, busur silang yang berulang, misalnya, dapat menemb4k sebanyak 10 bolt dalam 15 saat sebelum mengulang isi semula.

Di Eropah, busur secara beransur-ansur digantikan oleh senj4ta serbuk peledak. Di China, sebaliknya, penggunaan busur silang seolah-olah terus bertahan sehingga keruntuhan era Dinasti Qing. Malahan, dipercayai bahawa konflik besar dunia yang terakhir telah menggunakan busur silang adalah semasa Per4ng Sino-Jepun Pertama (1894 – 1895).

Dan pada waktu itu, senj4ta serbuk peledak telah pun berkembang ke tahap yang tidak dapat disaingi oleh busur silang lagi, dan itu merupakan salah satu faktor yang menyumbang kepada kekalahan China dalam peper4ngan. Manakala kekalahan China juga merupakan penyebab utama pengurangan drastik dalam penggunaan busur silang pada masa hadapan.

Namun ia terus digunakan untuk aktiviti memburu kerana ia tidak mengeluarkan bunyi yang bising atau sekadar koleksi perhiasan di muzium sahaja.

RUJUKAN:


Benarkah Nero Bermain Biola Ketika Rom Terbakar?

Julai 64 Masihi, kebakaran besar melanda Rom selama enam hari di mana 70% bangunan musnah dijilat api sementara separuh dari populasi bandar tersebut kehilangan tempat tinggal.

Mitos mengatakan maharaja Rom, Nero bermain biola semasa kebakaran tersebut berlaku.

Nero berhibur tatkala rakyatnya menderita dan ketidakcekapan baginda sebagai pemimpin dan maharaja.

Setiap maharaja Rom ada ramai musuh yang tak teragak-agak menyerang mereka untuk tunjuk sesetengah maharaja ini tak layak menduduki takhta.

Tapi betul ke dia buat? Ada bukti?

Ada banyak percanggahan berlaku. Pertama, alat muzik. Mengikut catatan sejarah, alat muzik bertali seperti biola tak wujud dalam tamadun Rom. Biola tak wujud sehingga abad ke-11 Masihi.

Sekiranya Nero ada memainkan alat muzik, ia berkemungkinan cithara, sejenis alat muzik yang dibuat daripada kayu berat dengan empat hingga tujuh tali.

Namun takde sebarang bukti alat muzik tersebut dimainkan semasa kebakaran berlaku.

Sejarawan Rom, Tacitus mencatatkan antara khabar angin dalam kalangan rakyat ketika itu ialah Nero dikatakan menyanyi berkenaan kemusnahan bandar Troy semasa melihat kebakaran berlaku.

Bagaimanapun khabar angin tersebut dianggap palsu dan hanya wujud apabila dalam bahagian pertama drama William Shakespeare, Henry VI.

Kedua, Nero takde kat Rom semasa kebakaran besar melanda bandar tersebut. Baginda berada di Antium, 35 batu dari Rom.

Ketiga, ramai menggunakan insiden ini menunjukkan baginda sebagai seorang yang zalim dan kejam. Hakikatnya, selepas Nero mendapat berita, baginda bergegas pulang dan mengarahkan Campus Martius dan menyediakan tempat perlindungan sementara bagi mangsa-mangsa yang kehilangan tempat tinggal.

Nero tak teragak-agak membangunkan bangunan sementara dan membuka taman istana baginda sendiri untuk memberi perlindungan bekalan makanan kepada mereka.

Oleh: Azizul Farhan

Sebenarnya ada banyak sejarah menarik pasal empayar Rom ni. Alang-alang kita cakap pasal Rom ni, apa kata korang cuba tengok KITAB TAMADUN ROM. Cepat beli dekat: https://bit.ly/KitabTamadunRom